Kpawa mi kwo: Abino jacan, re i ng’eye adoko jalonyo | Samuel Frederic Herd\nSOM I DHOK MI Afrikaans Albanais Allemand Altaï Alur Amharique Amis Anglais Arabe Arménien Aymara Azéri Azéri (cyrillique) Bachkir Bas allemand Bassa (Cameroun) Bengali Bikol Birman Boulou Bulgare Cakchiquel Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Coréen Croate Créole du Bélize Créole d’Haïti Damara Dangme Danois Dhu Pidjin (Cameroun) Dhupidjin mi Nijeria Dhusepulana Digor Douala Edo Efik Esan Espagnol Estonien Fidjien Finnois Fon Français Ga Garifuna Goun Grec Guarani Gujarati Géorgien Haoussa Herero Hiligaynon Hindi Hiri motu Hongrois Hébreu Ibanag Icibemba Igbo Iloko Indonésien Islandais Isoko Italien Japonais Jula Kabye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kurmanji Kurde kurmanji (Caucase) Kurde kurmanji (cyrillique) Kwangali Kwanyama Langue des signes allemande Langue des signes américaine Langue des signes brésilienne Langue des signes chilienne Langue des signes colombienne Langue des signes coréenne Langue des signes espagnole Langue des signes italienne Langue des signes mexicaine Langue des signes sud-africaine Letton Lingala Lituanien Luganda Lunda Luo Luvale Macédonien Malay Malayalam Malgache Mam Mambwé-Lungu Marathi Marshall Maya Mazatèque de Huautla Mbunda Mingrélien Mixe Mixtèque (Guerrero) Mongol Mooré Motu Nahuatl (Guerrero) Nahuatl (Huasteca) Nahuatl (Nord de Puebla) Nahuatl (central) Ndonga Ndébélé Ndébélé (Zimbabwe) Ngabere Norvégien Nyanja Nzema Néerlandais Népali Okpe Oromo Ossète Otètèla Ouzbek Ouzbek (romain) Pangasinan Papiamento (Curaçao) Pendjabi Persan Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Roumain Russe Samoan Sango Sepedi Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tamoul Tarascan Tatar Tchouvache Tchèque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmène Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zandé Zapotèque (de l’isthme) Zoulou dhu Kabuverdianu Éwé\nAbino jacan, re i ng’eye adoko jalonyo\nNg’atu m’ukore Samuel Frederick Herd\nJunyola i adhura moko ma nok ma julwong’o Liberty, i theng ng’om mi Indiana i États-Unis, i nyathi ot moko mi bau. Alubo ng’ei awiya adek: nico acel ku nyir ario. I ng’eya, mama udok unyolo awiya mange adek: jumaco ario, ku nyaku acel ma cogo.\nNyathi ot mi bau ma junyola i ie\nKINDE m’abesomo darasa, lembe ma hai m’uwotho lokere ubino mbe. Ju ma rom ma wucaku kugi kalasi mi kwong’o, tie ju ma rom ma wubidaru kugi kalasi ma tokcen. Iromo ng’eyo nying’ dhanu ma pol mir adhura, man gin de giromo ng’eyo nyingi.\nJunyodo para ginyolo awiya abiro; an atie acel m’i kindgi, man i aradu para, aponjo tic mi podho\nAdhura mi Liberty ubino ku podho dupa m’utieke gbur, man piny ma jubed jufuro akeca ubino anyogi. Junyola i oro ma baba ubed utimo i ie tic mi podho pa ng’atu moko ma keca. Kinde m’adoko aradu, aponjo nitio ku trakter ma jufuro ko fur, man aponjo bende tic mange mi podho.\nAnyolara nwang’u dong’ baba daru teng’ini. Saa nica, ebino ku oro 56, mama ke ubino ku oro 35. Re asu baba bino ku kero, man kume bino ma leng’. Ebed emaru nitimo tic mi kero, man eponjo wan awiya pare ceke wamar kit tic ma kumeno. Sente pare bedo mbe akeca, re wakoso ngo ot, kendi man cam. Bende, ebed enwang’u saa mi bedo kudwa wang’ ma pol. Etho ku oro 93, mama ke tho ku oro 86. Gin zoo gitimo ngo ni Yehova. Re jal fwa acel utie jadit cokiri niai i oro 1972.\nI ARADU PARA\nMama ubino jaradini m’atika. Kubang’ ceng’ yenga, ebed ecidho kudwa i kanisa mi Protesta. Awinjo pi ponji mi Trinita wang’ ma kwong’a nwang’u atie ku oro 12. E apenjo mama kumae: “Nenedi Yesu copo bedo Wod ku Wego zoo i saa ma rom?” Abepoi nia edwoko ira kumae: “Woda, eno tie lempandi. Waromo nyang’ ungo i ie.” De andha ebino ira ni lembe ma nyang’ i ie tek. Re asu kinde m’abino ku oro 14 kumeni, agam alimo batizo i kanisane i nyathi kulo moko mi bang’wa. Juroya i pii wang’ adek: wang’ acel i nying Wego, wang’ mir arionde i nying Wod, man wang’ mir adege ke i nying tipo maleng’!\nI oro 1952 kinde m’abino ku oro 17, i wang’ nimondo i tic mir askari\nKinde m’abesomo darasa mi diere (secondaire), abino ku jarimba moko m’ubino jagoy boksi, man ebidha nia wacak ciponjo boksi wakugi. E acaku cidho; i ng’eye amondo i ungu migi mi jugoy boksi ma julwong’o Golden Gloves. Re abino tek ungo, pieno i ng’ei kwaya moko kumeni ci, lembene ugam uvoya, e aweko goyo boksi. I ng’eye, julwong’a nia adok acel m’i kind juaskari mir Amerika, e juora i Allemagne. Kinde ma ani kuca, judongo para gigam giora i darasa mi doko judong askari, pilembe gineno nia acopo bedo jatelwic ma cuu. Gimito abed askari i kwo para zoo. Re eno ubino ngo paru para. Pieno, kinde m’adaru oro ario ma cik ukwayu, aweko tic mir askari i oro 1956. Nindo ma nok kende i ng’eye, adoko askari mir ayi mange.\nNiai i oro 1954-1956, atimo tic mir askari i kind juaskari mir Amerika pi oro ario\nACAKU KWO MA NYEN\nI wang’ niponjo lemandha, agam ang’eyo cuu ngo nia nico m’anzilo ucikere nibedo dhanu ma nenedi i andha. Filme m’abed aneno, man bende dhanu mange uketho abed aparu nia nico m’ubeweco iwi lembe mi Biblia tie nico mandha ngo. Ento acaku ponjo lembe moko m’uloko kwo para. Nindo moko, kinde m’abecidho i ville (town) ku mutukari para ma kwar ma leng’, jumanyir moko ario gigwela akeacidh i bang’gi. Jumanyirne gibino bayoro pa nyamira ma jadit, man gibino bende Jumulembe pa Yehova. I wang’e, gilar gimio ira gazeti Otkur ma Wiw man Réveillez-vous! re ninyang’ i Otkur ma Wiw ubino tek nyanok ira. Ento wang’uni, gilwong’a i coko moko ma nyanok ma gibed giponjo i ie Biblia, ma jubed julwong’o Ponji mi kitabu; jubed jutimo cokone i bang’gi i pacu. Ayero igi nia abineno. E givonjo, man giwacu ira kumae: “Ng’ol iwa nia ibibino.” E ayero igi nia, “Ber, abibino.”\nI ng’eye, acaku penjara nia pirang’o ayio nicidho. Re calu adaru ng’olo igi, agam acidho cing’ nica i cokone, m’ubed utimere dhu uthieno. Gin m’uwok utalu ia akeca ubino kite m’awiya ma thindho ging’eyo ko Biblia! Kadok wabed wacidho i kanisa waku mama kubang’ ceng’ yenga de, re nwang’u ang’eyo ngo lembe mi Biblia akeca. Kawoni dong’ amito andhandha ang’ei lembe dupa, e ayio niponjo Biblia. Lembe mi kwong’o m’acaku ponjo ubino nia nying’ Mungu ma Jategokpo utie Yehova. Nwang’u oro moko i wang’e, alar apenjo mama nia Jumulembe pa Yehova gitie jukani. Abepoi edwoko ira nia, “Gitie dhanu ma woro jadwong’ moko m’utii ma nyinge Yehova.” Re niai m’acaku ponjo Biblia, anwang’u nia wang’a ucaku yabere!\nAtimo mediri pio pio pilembe ang’eyo nia adaru nwang’u lemandha. I dwi mir 3, oro 1957, niwacu dwi abung’wen kende i ng’ei m’acidho i coko wang’ ma kwong’a, agam alimo batizo. Kite m’abed aparu ko lembe i wang’e ulokere. Atie ku mutoro ma lee dit pilembe ang’eyo lembe ma Biblia uyero iwi bedo nico m’anzilo. Ku lapor, Yesu ubino mbe ku dubo. Ebino ku tego nisagu co ceke, re etimo ngo ali kadok lwiny. Ento eweko “jusende,” calu ma lembila ular uewo. (Isa. 53:2, 7) Aponjo bende nia jalub mandha pa Yesu ucikere nibedo “yo ni dhanu ceke.”—2 Tim. 2:24.\nI oro m’ulubo, niwacu i oro 1958, acaku tic pa jayab yo. Re i ng’eye nyanok, akeajigo tije pi nindo moko. Pirang’o? Pilembe aneno nia ukwayu agam dhaku; e ang’io nigamu Gloria, m’ubino acel m’i kind jumanyir ario ma gigam gilwong’a acidh i Ponji mi kitabu. Anwang’u nia atimo ng’iong’ic ma cuu mandha nigamu Gloria. Gloria ubino dhaku ma kacwinya, man tin de etie asu dhaku ma kacwinya. Pire tek i ia nisagu diamant ma pire tek akeca i ng’om zoo, man atie ku mutoro ma lee dit pilembe agame! Wuwek ekekor pire gire nyanok:\n“Wabino awiya 17 kafwa: jumaco 8, jumanyir ke 9. Mama ubino Jamulembe pa Yehova. Etho nwang’u atie ku oro 14. I ng’ei tho pare, baba ucaku ponjo Biblia. Calu ma nwang’u megwa udaru tho, baba ucidh uweco ku Préfet mwa. Nyamira ma jawang’a ubino i kalasi ma tokcen, man baba ucidh upenjo ka nyo wacopo bewilara awila waku nyamirane, kara ka ng’atu acel ucidho i somo tin, mucelo dong’ i pacu pi nineno wi awiya ma thindho. Pieno, ng’atu m’udong’ i pacu romo tedo cam, kara saa ma baba ubedwogo kud i tic, enwang’ cam utie ayika piwa ceke. Préfet uyio, e wabed watimo kumeno nitundo nyamira udaru somo. Juruot ario mi Jumulembe pa Yehova gibed giponjo kudwa Biblia; i ng’eye, wan awiya 11 wadoko Jumulembe pa Yehova. Kadok abed alworo weco ku dhanu, re agam amaru tic mi rweyo lembanyong’a. Sam ma won ot para ukonya lee mandha nitundo tin.”\nWagamara waku Gloria i dwi mir 2, 1959. Watimo tic mi juyab yo karacelo kud anyong’a. I dwi mir abiro mi oro ma rom, wapong’o karatasi mi mondo i Bethel. Wamito lee dit nia wacidh watim tic i kabedo ma dit mi Jumulembe pa Yehova. Umego moko ma wamaru lee ma nyinge Simon Kraker, upenjowa ku penji moko. E eyero iwa nia saa nica jubino yio ngo dhanu ma gigamiri gicidh gitim i Bethel. Asu wabino mito mwa wacidh i Bethel; ento watimo oro dupa dit ka judok julwong’owa.\nWakiewo barua ni biro mi kabedo mwa ma dit, nia juorwa kaka moko ma yeny mi jurwei utie lee i ie. Biro udwoko iwa nia wacopo cidho kende kende i adhura mi Pine Bluff, i theng ng’om mi Arkansas. Saa nica, cokiri ubino ario kende i adhurane. Mi kwong’o ubino ku mundu kende i ie, mir arionde ke ubino kud ucol kende. Wan juorowa i cokiri mir ucol, m’ubino ku jurwei 14 kende.\nPEKO M’AKOYAKOYA MI RANGI UKELO\nIcopo penjiri nia pirang’o saa nica Jumulembe pa Yehova gipoko kind mundu kud ucol. Katimo nedi re m’ubino mbe. Cik ugam uyio ngo nia ucol ku mundu gidikiri karacelo, man rop de ubedo nuti. I kabedo ma pol, umego ku nyimego ma mundu kud ucol gibed gilworo nia ka gitimo coko karacelo, juromo bino rwombo Ot Ker migi. Saa moko lembe ma kumeno utimere de andha. Bende, kan umego m’ucol giberweyo ot kubang’ ot i kabedo mi mundu, jucopo twiyogi man jucopo fwodogi. Pieno, kara tic mi lembanyong’a umedere asu, wagam waworo cik pa Leta, man wabedo ku genogen nia lembuca bithum nindo moko.\nSaa moko rweyo lembanyong’a ubino yot ungo iwa. Ka waberweyo i kabedo m’ucol re ma ni ie, moko wang’eyo ngo kara nwang’u wadwong’o dhugola mi mundu. E wang’ acel ukwayu wanen nia nyo wabiyero igi lembe moko mi Biblia i adundo, kunoke nyo wabikwayu kisa ci wabicidho i ot mange. Kumeno re ma lembe ubed utimere i saa maeca.\nCalu ma wabino juyab yo, ugam ukwayu watim tic moko pi ninwang’u sente ma waromo nikwo ko. Re wang’ ma pol wabed wanwang’u “goi iting’” mi sente ma nyanok kende. Gloria ubed utimo tic mi boi i pacu mi dhanu. I pacune acel, jugam juyio nia abed akonye ku tic moko, kara ebed edare con. Juruotne gibed gimio iwa cam moko ma walar wacamu waku Gloria i wang’ nidok i pacu mwa. I pacu mange ke, Gloria ubed utimo tic mi gomo bongu kubang’ yenga. An ke nwang’u abetimo tic mange mi pacune, calu ve yiko dhu lela, lwoko madirica ku tic mange de. I pacu pa jamundu moko, wabed walwoko madirica. Gloria lwoko thenge ma yor i ie nwang’u an ke abelwoko yo woko. Calu m’ebino tic ma duu, gibed gimio iwa cam. Gloria ubed ucamu i ot, re karacelo ngo ku weg pacune. An ke abed acamu ku woko i garaj, re abed adieng’ ungo. Gibed gimio iwa cam ma mit mandha. Bende, gibino dhanu ma ber, ento jumange re m’ubed uroyo paru ma rac i wigi. M’uweko maeno, abepoi nia nindo moko wawok wacungo kaka ma jupiko i ie mo i mutukari. E kinde ma judaru nikonjo mo i mutukari mwa, apenjo jamundu moko ma timo kakeca ka nyo Gloria copo cidho i kakonyiri migi. Egawa ku kwinyo, man eyero ira kumae: “Jutwio dhoge.”\nBEROCWINY MA WIWA BIWIL PIGI NGO\nM’uweko peko ma wanwang’u, wabedo ma ber mandha kud umego ku nyimego, man tic mi lembanyong’a ubed unyang’uwa lee. Saa ma fodi watundo atunda i adhura mi Pine Bluff, wawok wabedo yo p’umego moko m’ubino jatel wi cokiri i saa maeca. Nwang’u fodi dhaku pare utie ngo Jamulembe, pieno Gloria ucaku ponjo Biblia kude. An ke acaku ponjo ku nyaku migi man won ot pa nyakune. I ng’eye, nyakune giku min zoo gimaku yub mi timo ni Yehova man gilimo batizo.\nWabino ku jurimo ma beco i cokiri mir umego ku nyimego ma mundu. Gibed gilwong’owa ni cam i pacu migi, re wabed wakio piny ukeucidi agbele ka wacidh i bang’gi, kara dhanu kud unen nia watie karacelo ku mundu. Bende i saa maeca, dikiri moko ma julwong’o Ku Klux Klan (KKK) ma tie dikiri ma cwayu wang’ dhanu i akoyakoya mi rangi man i ali, ubed umewo lembe mir akoyakoya lee mandha. Abepoi, nindo moko i dhu uthieno, aneno ng’atu moko ubedo i the ot pare ku kit kendi mi ju mi KKK i kume, ebenim ko. Re lembe mir akoyakoya ucero ngo umego ku nyimego ninyutho iwa berocwiny. Nindo moko, wabino ku yeny mi sente ma waromo cidho ko i coko ma dit, e umego moko uyio ning’iewo mutukari mwa ma julwong’o 1950 Ford. Dwi acel i ng’eye, kinde ma waai warweyo ot kubang’ ot i ceng’ ma hei hei, man watelo wi ponji dupa mi Biblia, wadwogo ma waol yere yere. Saa ma watundo i pacu, wazungo lee dit, kinde ma waneno mutukari mwa i lela. Jumwono karatasi moko i wang’e, ma jukiewo i wie kumae: “Adwogo mutukari ma nwang’u ang’iewo i beng’wu, eno giramia m’amio an iwu. An umegwu.”\nJutimo ira berocwiny mange m’umulo adundena lee dit. I oro 1962, julwong’a acidh asom Somo mi tic mi Ker i adhura mi South Lansing, i New York. Con eca, somone ubed utimo dwi acel, man judong cokiri, juliew mi twodiri ku juliew mi distrik re ma gibed gisome. Saa ma jubelwong’a, abino mbe ku tic, man abino ku sente nyanok akeca. Re nwang’u kampuni moko mi telefon mir adhura mi Pine Bluff giweco kuda pi nineno ka nyo acopo romo nitimo tic i bang’gi. Ka nwang’u gimio ira tic, nwang’u abecibedo jaratic ma kwong’a ma tie ucol i kampuni maeca. I ng’eye, giyero ira nia gibemito acak timo tic i bang’gi. Abitimo nenedi? Sente de mbe m’acopo culo pi nicidho i New York. Anyamu i lembe lee dit pi nineno ka nyo acak tic man akiew barua ni Bethel nia abecidho ngo i somo. Kinde ma dong’ abemito akiew baruane, lembe moko ugam utimere ma wiya biwil ko ngo nyanok de.\nNyamego moko mi cokiri mwa ma won ot pare utie ngo Jamulembe udwong’o dhugola mwa dhu apoka, man emio ira avelop ma sente bik i ie. Karaman pi yenga moko i wang’e, gibed gimondo pir kugweno kud awiya pare moko pi nicigiero the pamba mi dhanu. Gitimo kumeno pi ninwang’u sente moko ma giromo mio ira kara acidh ko i New York. Nyamego maeno uwacu ira kumae: “Cidh isom, wok iponj lembe lee, kara kan idwogo, iponj kowa!” E acidh akwayu kampuni m’ulwong’a i tic, ka nyo gicopo yio nia acak tic i ng’ei yenga abic. Gidwoko ira kumae: “Copere ngo!” E awekogi. Nwang’u dong’ alar amaku yub para. Anyong’a benega lee pilembe agam atimo ngo tic maeca.\nGloria de ubepoi pi kwo mwa i adhura mi Pine Bluff; ekoro kumae: “Adhurane unyang’a lee akeca! Abed aponjo Biblia ku dhanu niai 15 nicidho 20. Kugweno walar warweyo ot kubang’ ot, man i ng’eye wacidh watelo wi ponji mi Biblia, saa moko nitundo saa 5 mi diewor. Rweyo lembanyong’a ubino mit magwei. Nwang’u acopo medara asu nibedo kuca. I andha, amito ngo nia awek adhura mi Pine Bluff pi nicaku tic mi liewo cokiri; re Yehova ubino ku paru mange.” Gloria uyero lemandha.\nI TIC PA JALIEW MI TWODIRI\nKinde ma wabino juyab yo ma nja i Pine Bluff, wapong’o karatasi pi nidoko juyab yo ma segi. Cwinywa bino tek nia jubiyio wadok juyab yo ma segi, kum wang’eyo nia jaliew mwa mi distrik ubino maru nia wacidh wakony cokiri moko i Texas, ento wacidhi ma dong’ watie juyab yo ma segi. Paru maeno ubino cuu magwei. Re wakuro kpe, juoro ngo iwa barua moko acel de. E nindo moko i dwi mi 1, 1965, wabin wanwang’u barua moko ma junyutho i ie nia wadoko juliew mi twodiri. I kind nindo ma rom eca, umego Leon Weaver, ma kawoni tie jatel wi tic mi Komite mi filial mir États-Unis, de udoko jaliew mi twodiri.\nAbino ku lworo mi doko jaliew mi twodiri. Oro acel kumeni i wang’e, jaliew moko mi distrik ma nyinge James A. Thompson, ular ung’io i bodho ma tung’ tung’ m’abedo ko. Ekoro ira ku mer, ayi m’aromo niyiko ko i bodho para, man enyutho lembe ma tung’ tung’ m’ukwayu atim kara abed jaliew ma cuu. Nindo ma nok kende i ng’ei m’acaku tic mi liew, anyang’ nia kara juk m’emio ira pire bino tek dit. Umego Thompson ubino jaliew mi distrik ma kwong’a ma watimo wakude i ng’ei m’adoko jaliew. Aponjo lembe dupa ma beco i bang’e.\nAtie ku foyofoc lee dit ni umego maeni ma giteng’ini i tipo pi kony ma gimio ira\nCon eca, jubed jutendo juliew mi twodiri pi nindo ma nyanok kende. Pi yenga acel, aneno kite ma jaliew moko ubeliewo ko cokiri moko, man yenga m’i ng’eye, an de aliewo cokiri mange man eneno nyo abetimo cuu. Emio ira juk man telowic moko. Re i ng’eye eweko wamedara kendwa. Abepoi nia ayero ni Gloria kumae: “Eni re ebewekowa con dit ungo?” Ento yo yo, abin anyang’ i kum lembe moko ma pire tek. Anwang’u nia ng’atini copo koso ngo umego ma beco ma romo konye, kan en de ebeweko gikonye. Nitundo tin de atie ku foyofoc lee dit pi kony ma umego ma giteng’ini gikonya ko, calu ve umego J. R. Brown, ma saa nica ubino jaliew mi twodiri, man umego Fred Rusk m’ubed utimo i Bethel.\nI oro maeca, lembe mir akoyakoya mi rangi ubino kakare ceke. Nindo moko, kinde ma wabino niliewo cokiri i adhura moko mi theng ng’om mi Tennessee, ju mi KKK gicokiri man giwotho i adhurane, pi ninyutho adegi migi i kum dhanu mi rangi mange. Abepoi nindo mange, kinde ma wabino rweyo lembanyong’a, wawok wamondo i restora moko pi niyom nyanok. Saa m’acidho i kakonyiri, jalwo moko ma kwiny umondo i toka; kume zoo unyamere ku kit kiedo m’ucwaku akoyakoya mi rangi. Lem ma ber, umego moko ma jamundu, ma lazangara nisagu wan ceke, ugam utundo bende i tokwa. Epenja kumae: “Umego Herd, itie ma ber?” E jalwo ma kwiny ca ugam uringo ma nwang’u fodi ekonyere ngo. I kind oro ma dupa m’ukadhu, atundo ninyang’ nia thelembe mandha m’uketho dhanu gitie kud akoyakoya i kindgi, utie ngo rangi mi dendkum, ento dubo ma wan ceke walagu. Atundo bende ninyang’ nia umego tie umego, man kadok dendkume tie mi rangi ma nenedi de, ebitho pir umin mi tipo kan ukwayere.\nWatimo oro 12 m’atie jaliew mi twodiri man oro 21 m’atie jaliew mi distrik. Pi oro maeno zoo, wanwang’u mugisa lee dit, man walony i thenge mi tipo. Ento mugisa mange ubino kurowa. I dwi mir 8, 1997, lembakeca ma wabedo ko pi oro dupa ugam upong’o. Julwong’owa wacidh watim i Bethel mir États-Unis. Eno ke oro 38 i ng’ei ma wagam wapong’o wang’ ma kwong’a karatasi mi mondo i Bethel. Dwi m’ulubo, wacaku tic i Bethel. Re abino paru nia umego ma gitelo wi tic mi Bethel gibino ku yeny para kende kende pi tic moko ma bimaku ngo nindo dupa, karaman ubedo kumeno ngo.\nGloria ubino dhaku ma kacwinya saa m’agame, man tin de etie asu dhaku ma kacwinya\nI Bethel, tic mi kwong’o ma jumio ira ubedo i Departema ma neno wi tic mi lembanyong’a. Aponjo lembe dupa dit i ie! Umego mi Departemane gibed ginwang’u penji dupa ma nwang’ m’uai i bang’ judong cokiri man juliew mi twodiri. Atie ku foyofoc lee ni umego pi kony ma gimio ira ku cirocir kinde ma gibino ponja ku tic. Ka nwang’u judwoka kendo nia atim tic kugi, ang’eyo nia fodi lembe tie lee dit ma giromo ponja ko.\nWaku Gloria wamaru lee dit kwo mi Bethel. Nja kugweno, wacew con, man i Bethel etie ber dit nibeai con. Oro acel kumeni i ng’ei ma wamondo i Bethel, adoko jakony i Komite mi tic mi Guriri m’utelowic mi Jumulembe pa Yehova. I oro 1999 ke, jung’ia adoko acel m’i kind umego mi Guriri m’utelowic. I rwom maeni, aponjo lembe dupa dit. Re lembe m’aponjo ma pire tek m’usagu zoo, utie nia wic mi cokiri mi Jukristu tie Yesu Kristu en gire, ento dhanu ngo.\nNiai i oro 1999, atie ku rwom mi bedo acel m’i kind umego mi Guriri m’utelowic\nKan abeparu pi kwo para, saa moko abed anwang’u nia ve erombo ku pa jabila Amos. Yehova uneno jakwac maeno ma jacan, m’ubed ulwero kum yend duru (yen ma ve ulam), ma con eca jucan re ma gibed gicamu nyinge. Re, Mungu ung’ie edok jabila man emio ire mugisa lee akeca i tije. (Amo. 7:14, 15) An de kumeno. Yehova unena, an m’atie wo jarafur moko ma jacan mir adhura mi Liberty, i Indiana, man elonya ku mugisa dupa ma kwanere ngo. (Rie. 10:22) Kadok kwo para ucaku ku can i thenge mi kum de, re anwang’u nia kawoni alony lee mandha i thenge mi tipo, i kite ma porere ngo!


Wacopo Nwang’u Bero Makani ka Waworo Cik Mir Ukungu mi Biblia? | Lembanyong’a\nPONJI MIR 11\n1. Pirang’o wa dhanu watie ku yeny mi telowic?\nCik mir ukungu mi Biblia copo konyowa nenedi kara wagwokra i kum ret ma wok i kumwa?—ZABURI 36:9.\nJacwic mwa tie ku rieko ma nikadhu mwa. Mungu dieng’ piwa calu wego ma jamer. Bende, ecwiowa ngo ma nia wajengra i wiwa giwa. (Yeremia 10:23) Pieno, romrom calu nyatin ma nyanok tie ku yeny mi telowic pa junyodo pare, wan bende watie ku yeny mi telowic pa Mungu. (Isaya 48:17, 18) Cik mir ukungu mi Biblia mio iwa telowic m’anzilo, telowic maeno tie giramia m’uai i bang’ Mungu.—Som 2 Timoteo 3:16.\nCik pa Yehova man cik pare mir ukungu ponjowa kite mandha ma wacopo kwo ko i nindo mwa maeni, man kite ma wacopo nwang’u kudo sukulia mi nja ku nja i nindo m’ubino. Calu Mungu re m’ucwiowa, eber akeca nia wawor telowic pare.—Som Zaburi 19:7, 11; Lembanyutha 4:11.\n2. Cik mir ukungu mi Biblia tie ang’o?\nCik mir ukungu mi Biblia tie andha ma lokre ngo man ma pigi tek akeca. Ento cik, jucopo tio kudo kendekende pi nindo moko kunoke pi lembe moko ma copo wok. (Poi mi Cik 22:8) Pieno, ukwayu watii ku copo mi lurolembe kara wanyang’ cu ka nyongo wacopo tio ku cik mir ukungu ma kani i lembe ma copo wok. (Lembrieko 2:10-12) Ku lapor, Biblia ponjo nia kwo tie giramia m’uai i bang’ Mungu. Cik mir ukungu maeno copo konyowa i kakare mi tic, i pacu mwa, kinde ma wabewotho ku mutukari, pikipiki kunoke gari. Ka wapoi i kum cik maeno mir ukungu, wacopo nigwokra kara kud wanwang’ ret.—Som Tic mi Jukwenda 17:28.\n3. Cik mir ukungu makani ario ma pigi tek akeca?\nYesu uweco pi cik mir ukungu ario ma pigi tek m’usagu zoo. Ma kwong’a nyutho iwa thelembe mi kwo pa dhanu, niwacu nig’eyo Mungu, ni mare man nitimo ire cu cu cu. Wacikra nitio ku cik mir ukungu ma kwong’a eno saa ceke ma wabetimo ng’iong’ic. (Lembrieko 3:6) Dhanu ceke m’utio ku cik mir ukungu maeno i kwo migi, ginwang’u bero mi bedo jurimb Mungu, mi bedo ku mutoro i kwo migi man mi nwang’u kwo ma rondo ku rondo.—Som Matayo 22:36-38.\nCik mir ukungu mir ario copo konyowa nikwo ku dhanu mange kud akwiacwiny. (1 Jukorinto 13:4-7) Tio ku cik mir ukungu maeni mir ario uketho i ie nitio ku dhanu mange kite ma Mungu bende tio kudo ku dhanu.—Som Matayo 7:12; 22:39, 40.\n4. Bero makani ma wacopo nwang’u ka wabetio ku cik mir ukungu mi Biblia?\nCik mir ukungu mi Biblia ponjo juruot kite ma mer copo diko kogi i i acel. (Jukolosai 3:12-14) Lembe pa Mungu gwoko juruot pilembe eponjogi ku cik mange mir ukungu ma copo telo wigi. Cik maeno uwacu nia gamiri ukwayu ubed mi nja.—Som Thangambere 2:24.\nLubo ponji mi Biblia copo gwokowa kara wabed ma kumwa leng’ man ma cwinywa kwio. Ku lapor, saa ceke judongo mi tic ma tung’ tung’ maru nitimo tic ku jurutic m’uworo cik mir ukungu mi Biblia m’uweco iwi timo tic i atira man kud amora. (Lembrieko 10:4, 26; Juebrania 13:18) Lembe pa Mungu ponjowa bende nifoyo kende kende ku piny ma pigi tek akeca pi kwo mwa man nineno ribri mwa ku Mungu ni gin ma pire tek akeca ni kadhu jambcing.—Som Matayo 6:24, 25, 33; 1 Timoteo 6:8-10.\nTio ku cik mir ukungu mi Biblia copo gwoko leng’kum mwa. (Lembrieko 14:30; 22:24, 25) Ku lapor, woro cik pa Mungu m’ukwero mero, gwokowa i kum twoyo ma copo ninegowa man i kum ret macopo wok i kumwa. (Lembrieko 23:20) Yehova yio wamadh kong’o, ento nikadhu mukero ngo. (Zaburi 104:15; 1 Jukorinto 6:10) Cik mir ukungu pa Mungu tie ku bero iwa pilembe cikne ponjowa nigwoko timo mwa man paru mwa. (Zaburi 119:97-100) Ento, jukristo mandha woro cik mir ukungu pa Mungu, kende kende ngo kara ginwang’ bero. Giworo bende pi nimio woro ni Yehova.—Som Matayo 5:14-16.\nNen pa Mungu tie ang’o iwi wodho ic, ciko rimo i kumjo, man iwi kwo pa lei?\nNwang’ ponji mi Biblia m’umbe cul i saa man i kakare m’imaru in.


Nen tung’ tung’ i kind weg bedopwe ku judubo | Mi ponji\nOtkur ma Wiw—Mi ponji | Dwi mi 1 2018\nSOM I DHOK MI Afrikaans Albanais Allemand Altaï Alur Amharique Amis Anglais Arabe Arménien Aymara Azéri Azéri (cyrillique) Bachkir Bas allemand Bassa (Cameroun) Bengali Bikol Birman Boulou Bulgare Cakchiquel Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Coréen Croate Créole du Bélize Créole d’Haïti Damara Dangme Danois Dhu Pidjin (Cameroun) Dhupidjin mi Nijeria Dhusepulana Digor Douala Edo Efik Esan Espagnol Estonien Fidjien Finnois Fon Français Ga Garifuna Goun Grec Guarani Gujarati Géorgien Haoussa Herero Hiligaynon Hindi Hiri motu Hongrois Hébreu Ibanag Icibemba Igbo Iloko Indonésien Islandais Isoko Italien Japonais Jula Kabye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kurmanji Kurde kurmanji (Caucase) Kurde kurmanji (cyrillique) Kwangali Kwanyama Langue des signes allemande Langue des signes américaine Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes chinoise Langue des signes colombienne Langue des signes coréenne Langue des signes costaricienne Langue des signes cubaine Langue des signes espagnole Langue des signes finnoise Langue des signes française Langue des signes grecque Langue des signes hondurienne Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes malawite Langue des signes mexicaine Langue des signes panaméenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes slovaque Langue des signes taïwanaise Langue des signes tchèque Langue des signes vénézuélienne Langue des signes zambienne Langue des signes zimbabwéenne Langue des signes équatorienne Letton Lingala Lituanien Luganda Lunda Luo Luvale Macédonien Malay Malayalam Malgache Mam Mambwé-Lungu Marathi Marshall Maya Mazatèque de Huautla Mbunda Mingrélien Mixe Mixtèque (Guerrero) Mongol Mooré Motu Nahuatl (Guerrero) Nahuatl (Huasteca) Nahuatl (Nord de Puebla) Nahuatl (central) Ndonga Ndébélé Ndébélé (Zimbabwe) Ngabere Norvégien Nyanja Nzema Néerlandais Népali Okpe Oromo Ossète Otètèla Ouzbek Ouzbek (romain) Pangasinan Papiamento (Curaçao) Pendjabi Persan Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Roumain Russe Samoan Sango Sepedi Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tamoul Tarascan Tatar Tchouvache Tchèque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmène Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zandé Zapotèque (de l’isthme) Zoulou dhu Kabuverdianu Éwé\nNen tung’ tung’ m’utie i kind ju m’ubetimo ni Yehova ku ju m’ubetimo ngo ire\n“Wubilund . . . ng’io kind weg bedopwe ku judubo.”—MAL. 3:18.\nWER: 127, 101\nICOPO DWOKO NENEDI? . . .\nWacopo timo ang’o kara wabed ku paru ma tap i wiwa giwa?\nWacopo kwo nenedi ku jumange?\nWacopo yiko kite mwa nenedi?\n1, 2. Pirang’o kwo mi dhanu pa Yehova utie i ariti tin eni? (Nen cal mir acaki.)\nBADOKTER ku bamunganga ma dupa githiedho dhanu ma tie ku twoyo ma dak adaka. Githiedhogi pilembe gibemito nikonyogi. Re ubekwayu bende gigwokiri cuu, kara twoyone kud udak i kumgi. I ayi moko, wan wa Jumulembe pa Yehova de wabenwang’ara i lembe ma rom. Dupa m’ikindwa gibekwo, man gibetimo tic ku dhanu ma gitie ku paru man kura m’ukoc bor ku kite pa Mungu. Eno tie ariti ma lee dit iwa.\n2 I nindo maeni mi kajikceng’, dhanu ma gimaru ngo Mungu, giworo ngo mir akakaka cik m’eketho pi gin ma ber ku gin ma rac. Jakwenda Paulo ukoro pi kura migi ma recone i barua m’ekiewo ni Timoteo. Paulo uyero nia kura ma reco binyai lee, asagane kinde ma wadhingo ajiki mi ng’om maeni ma rac. (Som 2 Timoteo 3:1-5, 13.) Kadok nwang’u wamaru ngo kura maeno de, re asu wacopo kwanyu kit paru, wec man timo mi dhanu ma wabekwo kugi. (Rie. 13:20) I thiwiwec maeni, wabing’eyo tung’ tung’ m’utie i kind kura maeno ma reco, ku kite ma beco mi dhanu pa Mungu. Bende, wabineno lembe ma waromo timo kara kud wakwany kura ma reco mi dhanu ma wabekonyogi ning’eyo Yehova.\n3. 2 Timoteo 3:2-5 uweco iwi kit dhanu ma nenedi?\n3 Jakwenda Paulo ukiewo nia i kajikceng’, “nindo mi can [ma ciro tek] biwok.” I ng’eye, erieyo kit kura ma reco 19 ma binyai lee i nindo mwa eni. Timo maeno urombo ku m’ekiewo pigi i Jurumi 1:29-31. Re i barua m’ekiewo ni Timoteo, etio ku wec ma nwang’ere ngo kaka mange i Giragora mi Jugiriki mi Jukristu. Paulo ucaku wec pare nia, “kum dhanu bibedo . . .” Re dhanu ceke ngo re ma gitie ku kura ma reco ma Paulo ukiewo pigi. Jukristu gitie ku kite m’ukoc bor.—Som Malaki 3:18.\nWATIE KU PARU MA NENEDI I WIWA GIWA?\n4. Nibedo ku ting’iri thelembene tie ang’o?\n4 I ng’ei ma Paulo ukiewo nia dhanu bimariri gigi man gibibedo jumar sente, emedo nia dhanu bibedo jukulula, ju ma gidodri wi juwagi, man ju ma giting’iri. Wang’ ma pol dhanu ma gitie ku kura maeno, ginwag’iri nia gisagu jumange, pilembe ya gileng’ dit, gitie ku copo moko, gitie ku piny kunoke nyo gitimo tic moko ma lee i kwo migi. Dhanu ma kumeno gimito nia jumange zoo uworgi awora. Jatim sayusac moko ukiewo iwi ng’atu ma ting’ere kumae: “I adundene, etie ku nyathi pemblam moko m’ebed erum i wang’e, ke pi nimio woro ire gire.” Jumange uyero nia kuhaya utie rac magwei, ma kadok jukuhayane gin gigi de giwinjiri rac ka gibeneno dhanu mange ubehayiri.\n5. Pirang’o jurutic pa Mungu moko ma gigwoko bedoleng’ migi de gidoko jukuhaya?\n5 Biblia ulwong’o bende ting’iri nia “wang’ mi kuhaya.” Eno tie gin ma Yehova udagu magwei. (Rie. 6:16, 17) I andha, kuhaya ketho kindjo bedo bor ku Mungu. (Zab. 10:4) Etie kite ma rac pa Wonabali. (1 Tim. 3:6) Re lundo lembe mi can utie nia kadok jurutic pa Yehova moko de gigam giweko kuhaya umondo i igi. Ku lapor, ubimo mi Yuda ma nyinge ubino Uzia ugwoko bedoleng’ pare ni Mungu pi oro ma dupa. Re Biblia ukoro pire kumae: “Ento kinde m’edoko tek, adundene tingre malu, ketho nia etimo rac, man edubo ni Yehova Mungu pare.” Uzia umondo i hekalu man ewang’u udok ma ng’wice ng’ar, ma ke nwang’u embe ku twerone. Oro moko i ng’eye, ubimo Hezekia de kuhaya umondo i ie, kadok nwang’u enyutho kuhayane nyanok kende de.—2 Kei. 26:16; 32:25, 26.\n6. Lembang’o ma nwang’u copo royo kuhaya i ii Daudi? Re pirang’o ebedo ku jwigiri?\n6 Dhanu moko kuhaya mondo i igi pilembe gileng’, pigi yik akeca, gitie jubodho mi goyo mizik, gitek kunoke juyungogi lee. Daudi ubino ku lembe ma jukwanu eno ceke, re ebedo ku jwigiri i kwo pare zoo. Ku lapor, kinde ma Daudi unego Goliath, ubimo Saul uyero nia ebimio ire nyaku pare ni dhaku. Re Daudi uyero kumae: “An a ng’a, man kwo para en e ang’o, kadi wat pa vwa i Israel, ma nia abed jalwod ubimo?” (1 Sam. 18:18) Ang’o m’ukonyo Daudi nibedo ku jwigiri? Eng’eyo ma ber nia Mungu unyutho jwigiri man udieng’ kude, eno re m’uketho etie ku kite ceke ma beco, copo, man bende rwom. (Zab. 113:5-8) Daudi ung’eyo nia kite ceke ma beco m’etie ko uai i bang’ Yehova.—Nen 1 Kor. 4:7.\n7. Ang’o ma bikonyowa ninyutho jwigiri?\n7 Calu Daudi, tin eni dhanu pa Yehova gitimo kero nibedo ku jwigiri. Etie lembe ma mulo adundewa lee akeca ning’eyo nia Yehova ma tie Ng’atu ma Malu ngbir de nyutho jwigiri. Wabemito watii ku wec ma e ma Biblia uyero: “Wurony . . . adunde mi ngisi, ku bedo ber ku dhanu, ku ming’o, ku molcwiny, ku mwonyo lembe hai.” (Kol. 3:12) Wang’eyo bende nia mer “yungre gire ngo, etingre ngo.” (1 Kor. 13:4) Pieno ka jumange gibeneno nia watie ku jwigiri, gin de gicopo maru gitund ning’eyo Yehova. Tap calu ma timo ma ber pa dhaku ma Jakristu copo telo cware ma jayic ungo niponjo iwi Yehova, dhanu mange de copo maru ning’eyo Yehova ka gibeneno nia dhanu pare gitie ku jwigiri.—1 Pet. 3:1.\nKITE MA WAKWO KO KU JUMANGE\n8. (a) Tin eni dhanu moko gitie ku paru ma nenedi iwi koso woro ni junyodo? (b) Lembagora uyero nia awiya gitim ang’o?\n8 Paulo ukoro kite ma dhanu gibikwo ko i kindgi i nindo mi kajikceng’. Ekiewo nia awiya wigi bibedo tek ni junyodo migi. Tin eni buku ma dupa, ku filme, man program ma tung’ tung’ mi televizio uketho juneno nia etie rac ungo ni awiya nitimo tegowic ni junyodo migi. Re i andha, tegowic ketho mutoro bedo mbe i ot, ma ke nwang’u ot utie kaka ma judikiri i ie i acel. Dhanu ung’eyo lembuno niai con. Ku lapor, i Giriki ma con, ka ng’atini ufwodo janyodo pare, junene ni ng’atu ma tije mbe i kind dhanu. I the cik mi Juroma ke, ka ng’atini ufwodo won, jumio ire matira pa ng’atu m’unego nek. Lembagora mi Juebrania ku mi Jugiriki ceke ung’olo nia awiya gicikiri niworo junyodo migi.—Ai 20:12; Ef. 6:1-3.\n9. Ang’o ma copo konyo awiya niworo junyodo migi?\n9 Ang’o ma copo konyo awiya niworo junyodo migi kadok nwang’u juwagi ma gibekwo kugi wigi tie tek de? Kan awiya gibeparu iwi bero ceke ma junyodo migi utimo igi, eno biketho gibinyutho foyofoc igi, man gibibedo kud ava mi worogi. Bende, awiya gicikiri ning’eyo nia Yehova ma tie Wegwa wan ceke ubemito nia giwor junyodo migi. Ka gibeweco ma ber ku nying’ junyodo migi, eno biketho jurimbgi de gibiworo junyodo migi gigi. I andha, ka junyodo gibenyutho ngo mer mi wat ni awiya migi, ecopo bedo tek ni awiyane niworogi. Ento ka nyathin ubenwang’u nia junyodo pare umare lee, ecopo worogi kadok i saa ma ninyutho worone utie tek de. Umego Austin ma tie aradu uyero kumae: “Wang’ ma pol, abed amito ngo atim lembe ma jubekwayu i bang’a, re junyodo para gimio telowic ma cuu, gikoro ira thelembe m’uketho cik unuti, man gibed giweco kuda thwolo thwolo. Lembe maeno ukonya nibedo wor. Aneno nia andha gidieng’ pira, pieno an de amito anyai mutoro i igi.”\n10, 11. (a) Kura ma nenedi ma nyutho nia dhanu mariri ngo i kindgi? (b) Jukristu mandha gimaru jumange ku kit mer ma nenedi?\n10 Jakwenda Paulo uweco bende iwi kura mange ma binyutho nia dhanu gimer ungo i kindgi. Kinde m’eyero nia awiya “bibedo juco ni junyodogi,” emedo nia dhanu bibedo ma gifoyo foc ungo. Lembe ario maeno urombo, pilembe dhanu ma gifoyo foc ungo gineno ngo bero ma jumange ubetimo igi. Paulo uyero bende nia dhanu bibedo ju ma leng’ ungo. Gibibedo dhanu ma thegri ngo, niwacu ju ma gimito ngo gibed ku kwiocwiny ku jumange. Gibibedo jucac man juganda, niwacu dhanu ma yero nying’ jumange ma rac, kadok nying’ Mungu bende. Man gibibedo ju ma gibalu abali, niwacu ju ma gicwayu ndra ma reco pi nicido nying’ jumange. *—Som korolembe mi there.\n11 Re jurutic pa Yehova gikoc bor ku dhanu ma pol mi ng’om maeni, pilembe ginyutho mer mandha ni jumange. Gibed ginyutho merne wang’ ma pol. Bende, Yesu uyero nia nimaru jumange ubino lembang’ola mir ario i Cik pa Musa, i ng’ei lembang’ola ma pire tek nisagu, m’uyero nia wamar Mungu. (Mat. 22:38, 39) Yesu uyero bende nia jubing’eyo Jukristu mandha nikadhu kud i mer ma gibenyutho i kindgi. (Som Yohana 13:34, 35.) Bende enyutho nia Jukristu mandha gicikiri nimaru kadok judegi migi.—Mat. 5:43, 44.\n12. Yesu unyutho mer nenedi ni dhanu?\n12 Yesu unyutho nia andhandha emaru dhanu. Ewotho kubang’ adhura pi nirweyo lembanyong’a mi Ker pa Mungu ni dhanu. Eyabu wang’ abinga, ekeyo weg abala, weg dhobu man ju ma ithgi dhing’. Ecero kadok ju m’utho bende. (Lk. 7:22) Yesu umio kwo pare ngi pi nilaru dhanu, kadok nwang’u ju ma dupa gidage de. Enyutho kit mer pa Won tap tap. I ng’om ngung’, Jumulembe pa Yehova gibenyutho ni jumange kit mer ma Yesu unyutho.\n13. Mer ma wabenyutho ni jumange konyogi nenedi niponjo lembe iwi Yehova?\n13 Ka wabenyutho mer ni jumange, eno copo cwalugi nibedo kud ava mi ng’eyo Wegwa mi polo. Ku lapor, ng’atu moko mi ng’om mi Thaïlande, ucidho i coko mwa ma dit mir adhura, man ewok ezungo kite m’umego ku nyimego gibenyutho ko mer i kindgi. Kinde m’edok i pacu, ekwayu nia Jumulembe pa Yehova ucak ponjo kude Biblia wang’ ario i kind yenga. I ng’eye ecaku rweyo ni wat pare ceke. I ng’ei dwi abusiel kende, etimo thengponji mi som mi Biblia wang’ ma kwong’a i Ot Ker. Nyo wan de wabed wanyutho mer ni jumange? Kepenjiri kumae: ‘Nyo abed amiara zoo pi nikonyo juruot para, dhanu mi cokiri mwa, man ju m’abed anwang’u i tic mi rweyo lembanyong’a? Nyo abed atimo kero nineno dhanu mange calu ma Yehova de nenogi?’\nURUDI KU NYITHI ROMBE\n14, 15. Dhanu ma pol gitie ku kit kura ma nenedi? Jumoko gitimo alokaloka ma kani i kura migi?\n14 I nindo maeni mi kajik, dhanu gitie bende ku kura mange ma wacikara niuro cen. Ku lapor, ju ma dupa tin gidagu gin ma ber, man gikwero bero ma jubetimo igi de. Gitie dhanu ma kweriri gigi ngo, man gikwiny. Jumange ke wigi tek. Gitimo lembe m’umbe niparu ie, man gidieng’ de ngo nia timo migi bibedo ku matoke ma kani iwi jumange.\n15 Dhanu ma pol ma gibino ve yedi ma kwiny giloko kura migi. Lembila moko mi Biblia ular uewo nia alokaloka maeno ma lee bitimere. (Som Isaya 11:6, 7.) Lembilane ukoro pi yedi mi lum, ma calu ve urudi man umvor, ma gibikwo karacelo ku lei mi pacu ma calu ve nyithi rombe ku nyithi dhieng’. Pirang’o gibibedo ku kwiocwiny i kindgi? Lembila maeno umedo kumae: “Kum ng’om bibedo pong’ ku ng’eyong’ec pa Yehova.” (Isa. 11:9) Lei copo ponjo ngo lembe iwi Yehova; pieno i ayi mi lapor, lembila maeni uweco pir alokaloka ma dhanu gitimo i kura migi.\nCik mir ukungu mi Biblia copo loko kwo! (Nen udukuwec mir 16)\n16. Biblia ukonyo dhanu moko nenedi niloko kura migi?\n16 Umego ku nyimego mwa ma pol gilar gibino dhanu ma kwiny calu urudi, re tin eni gibekwo ku kwiocwiny. Icopo somo pi kwo mi jumoko m’ikindgi i thiwiwec ma tung’ tung’ m’uyero “Biblia loko kwo,” ma bewok i jw.org. Dhanu ma gitundo ning’eyo Yehova man ma gibetimo ire gitie ngo ve ju ma gimoko i kum ayi kwanyu koth Mungu, ento gikwero tegone. Dhanu maeno gitimiri nia ve gibeworo Mungu, re timo migi nyutho lembe ma tung’. Ento i kind dhanu pa Yehova, ju ma dupa ma gilar gibino kwiny, kawoni dong’ “gironyo ng’atu ma nyen ma calku koth Mungu ecwire i bedopwe ku leng’cwiny mi lemandha.” (Ef. 4:23, 24) Ka ng’atini ubeponjo lembe iwi Mungu, enyang’ nia ecikere nilubo cik pare. Pieno ewilo yioyic pare, paru pare man timo pare. Etie yot ungo nitimo alokaloka maeno, re tipo maleng’ pa Mungu konyo dhanu ceke ma gibemito ginyai anyong’a i ie.\n“KOC WOKO KUM JONI”\n17. Wacopo koc nenedi kud i kum dhanu ma gitie ku kura ma reco?\n17 Tin eni jucopo neno kamaleng’ tung’ tung’ ma tie i kind ju m’ubetimo ni Mungu ku ju m’ubetimo ngo ire. Wacikara nibedo ku wang’wa kara kud wakwany kura ma reco mi dhanu ma gibetimo ngo ni Mungu. Wabemito walub wec ma Yehova uyero ma nia wakoc woko ku dhanu ma jukoro pigi i 2 Timoteo 3:2-5. Wang’eyo nia wacopo koyara ngo magwei magwei ku dhanu ceke ma gitie ku kura ma reco. Copere nia wabetimo tic wakugi, wabesomo darasa wakugi, kunoke wabekwo wakugi. Re wacikara ngo niparu lembe ve gin kunoke nibedo ku kit timo m’urombo ku migi. Dong’ ang’o ma bikonyowa? Ubekwayu waketh kindwa ku Yehova udok ceng’ini nikadhu kud i ponji mwa mi Biblia, man wang’ii dhanu m’umaru Yehova re m’ubed jurimbwa ma ceng’ini.\n18. Wec mwa ku timo mwa copo konyo jumange nenedi kara gitund ning’eyo Yehova?\n18 Wabemito bende nia wakony jumange kara gitund ning’eyo Yehova. Pieno ka kaka moko unen iri, tim kero nirweyo lembanyong’a man kwai Yehova ukonyi kara iyer wec ma tap i saane. Bende nyuth ni jumange nia itie Jamulembe pa Yehova. Kumeno re ma timo peri ma ber bimio yung ni Mungu ento iri giri ngo. Yehova ubeponjowa kara “wakwer gin ma ayi Mungu mbe i kume kud awanya ma rac m’i ng’om, wabed nger man pwe man kud ayi Mungu i kumwa i ng’om ma kawono.” (Tit. 2:11-14) Pieno ka wabekwanyu koth Yehova man wabeii nitimo lembe m’ebekwayu i bang’wa, jumange de bigam neno. Jumoko copo yero bende kumae: “Wabicidho wakudu, kum wawinjo nia Mungu ni kudu.”—Zek. 8:23.\n^ par. 10 Wec mi dhu Jugiriki ma juloko nia “ju ma gibalu abali” kunoke ju ma “gidoto adote,” utie di·aʹbo·los. I Biblia, nying’ maeni julwong’o ko Sitani ma tie ng’atu ma rac m’ubalu dhu Mungu.\nGIMIIRI GIGI KU BEROCWINYGI Gimiiri gigi ku berocwinygi i Madagascar\n‘Yehova mio tego ni ng’atu m’uvoc’\nPoi pi tho pa Kristu diko dhanu pa Mungu i acel\nPirang’o wamii ni Ng’atu ma tie ku piny ceke?\nKit mer ma nenedi ma mio mutoro mandha?\nText Yore ma tung' tung' mi toko jemni mir elektronik OTKUR MA WIW—MI PONJI Dwi mi 1 2018\nDwi mi 1 2018\nOTKUR MA WIW—MI PONJI Dwi mi 1 2018


Yesu en e yo, lemandha man kwo | Kwo pa Yesu\nYo, lemandha man kwo\nIbed imaru iwinj lembanyong’a; kumeno ngo? Ka kumeno, ng’ei nia lembanyong’a maber m’usagu zoo utie piri man pi dhanu m’imaru.\nLembanyong’ane nwang’ere i Biblia ma tie buku m’uai ibang’ Yehova Mungu, ma en e Jacwic mi polo ku mi ng’om zoo; eketho jukiewe oro udaru kadhu dupa. I girasoma maeni, wabing’io akecane i buku ang’wen mi Biblia, ma i igi junwang’u lembanyong’a maber mandha piwa wan ceke. Bukune julwong’ogi ku nying’ dhanu ma e, ma Mungu utio kugi pi nikiewogi: Matayo, marko, Luka man Yohana.\nDhanu mapol gilwong’o buku maeno nia injili ang’wen. Injili ang’wen ne zoo ukoro lembanyong’a m’uyero nia Mungu utio ku Yesu pi nikelo both; bende injiline koro nia Yesu utie Rwoth mi Ker pa Mungu i polo, man ceng’ini eni ebimio mugisa ma rondo ku rondo ni dhanu ceke ma gitie ku yioyic i ie.—Marko 10:17, 30; 13:13.\nPIRANG’O INJILI ANG’WEN?\nIcopo penjiri nia pirang’o Mungu utelo wi dhanu ang’wen ku tipo pare kara gikieu lembe iwi kwo man iwi ponji pa Yesu.\nEtie lembe maber nibedo ku buku maeno ma tung’ tung’ m’ukoro pi Yesu. Pi ninyang’ maber, wakemak lapor moko: kepar nia dhanu ang’wen ucungo i vut japonji moko ma pire yik lee. Ng’atu acel ucungo yor i wang’e, man etie jaratic i ot mir ajok. Ng’atu m’ucelo ucungo yo ku cinge ma yor acwic man etie munganga. Ng’atu mir adek ucungo yo ku cinge ma yor acam man etie jadwar nam, bende etie jarimo ma ceng’ini pa japonjine. Ng’atu mir ang’wende ma tie aradu ikindgi ke ucungo yor i ng’eye, man ebelubo lembe ku wang’e. Ju ang’wen maeno ceke gitie dhanu m’atira, re ng’atuman utie ku kite pare m’ekoro ko lembe. Ka ng’atuman m’ikindgi ukoro pi wec man pi tic pa japonji, wec ma gikiewo gin ang’wen zoo bikonyowa ninyang’ i lembe ma tung’ tung’. Kinde ma wabeng’io kilili i wec ma gikiewone, wacopo ng’eyo lembe dupa ma Yesu uyero man m’etimo. Pieno, lembe ma jukoro i buku ang’wen mir injili copo konyowa ninwang’u ponji ikum kwo pa Yesu ma en e Japonji Madit.\nWabemedo asu ku lapor mwa: Ng’atu ma joko ajok ubemito weco athothi ibang’ Juyahudi, pieno ecoko dhu ponji moko man ekiewogi i kite ma copo konyo Juyahudi ne. Munganga uweco akeca iwi keyo kum jurutwoyo man weg abala, pieno eweco ngo iwi lembe moko ma won ajok ukiewo kunoke m’eketho ulubere i kite mange. Jarimbe ma ceng’ini ke uketho peko iwi ayi ma japonji ubed uwinjere ko man iwi kite pare ma tung’ tung’. Ng’atu ma tie aradu ikindgi ukoro lembe zoo ento ekore adundo. Re kadok kumeno de, korolembe pa ng’atuman utie tap tap. Eno ubenyutho kamaleng’ nia lembe ma ju ang’wen maeno gikoro copo konyowa ninyang’ maber ikum tic, ponji man kite pa Yesu.\nWang’ mapol, dhanu beyero nia ‘injili pa Matayo,’ kunoke ‘injili pa Yohana;’ giyero kumeno dre, pilembe de andha injili ceke utie ku “lembanyong’a [iwi] Yesu Kristu.” (Marko 1:1) Re ka waneno maber, i injili ang’wen zoo junwang’u lembanyong’a acel kende iwi Yesu.\nDhanu mapol ma giluro i lembe pa Mungu gi ii niketho rom rom ikind lembe ma jukoro i buku pa Matayo, Marko, Luka man Yohana. Ceng’ini ikum oro 170 R.M., jagor moko mi Syrie ma nyinge Tatian utimo tego niketho rom rom ne. Enwang’u nia andha buku ang’wen maeno m’uweco iwi kwo man iwi tic pa Yesu ukoro lembe tap tap man Mungu uyuyo iwigi, pieno ecoko dhoggi ni acel, man elwong’o nyinge Diatessaron.\nI buku maeni ma nyinge Yesu en e yo, lemandha man kwo, jutimo bende lembe ma rom, ento i ie jukoro lembe zoo man tap tap. Tin eni, wabenyang’ maber ikum kite ma lembila mapol ma Yesu uewo pigi ubepong’o ko, man ikum lapor m’etio ko. Nyang’ mwa ne uketho wang’eyo kamaleng’ lembe ma Yesu utimo man m’eyero man bende kite ma lembene ubed ulubere ko tap tap. Bende, sayusac ma jutimo iwi dong piny macon ma junwang’u de umedo paru mange, man uketho wanyang’ ma cuu iwi pidoic mi jugor injili. Re jucopo ngo niceriri kikiki iwi paru ma nia lembe ceke m’utimere ma jukiewo pigi gilwobiri tap tap i kite ma jukore ko. Ento buku, Yesu en e yo, lemandha man kwo ukoro lembe terere man i ayi ma jucopo nyang’ i ie yot yot.\nKinde m’ibesomo buku maeni man ibeponje, tim kero nigwoko ponji ma pire tek ma nwang’ere i ie, m’ugore piri man pi dhanu m’imaru. Poi nia Yesu uyero en gire ni Thoma kumae: “An a yo ku lemandha, ku kwo de: ng’atu acel de mbe ma bino ba Wego, ndhu ni kuma re.”—Yohana 14:6.\nBuku, Yesu en e yo, lemandha man kwo bikonyi ning’eyo nia pirang’o Yesu tie “yo” andha. Nikadhu kud i bang’e kende re ma wacopo coro i vut Yehova Mungu i rwo. Bende, Yesu tie yo ma copo ketho kindwa ripo ku Mungu. (Yohana 16:23; Jurumi 5:8) Pieno, nikadhu kud ibang’ Yesu kende re ma wacopo bedo ku mer ma ceng’ini ku Mungu.\nYesu en e “lemandha.” Yesu ubed uweco kwa lemandha man ekwo tap tap nimakere ku lemandhane; bende epong’o lembila dupa, man gidoko “eyo [ni kume].” (2 Jukorinto 1:20; Yohana 1:14) Lembilane ubekonyowa ning’eyo kamaleng’ tic ma pire tek ma Yesu utie ko, wek kara lembakeca pa Mungu utimere kakare.—Lembanyutha 19:10.\nYesu tie bende “kwo.” Yesu uthiero kwo pare man rimbe m’umbe ku dubo ni jamgony; kumeno re m’emio iwa kaka mi nwang’u “kwo mandha,” niwacu, “kwo ma rondo ku rondo.” (1 Timoteo 6:12, 19; Juefeso 1:7; 1 Yohana 1:7) M’umedo maeno, Yesu binyuthere bende nia etie “kwo,” kinde m’ebicero dhanu milioni dupa ma githo kara gikwo nja ku nja i Paradiso.—Yohana 5:28, 29.\nWan ceke wacikara ning’eyo tic ma Yesu utie ko i lembakeca pa Mungu, man nineno ticne ni gin ma pire tek mandha. Dong’ wabekweyi iponj lembe dupa iwi Yesu, pilembe en e “yo lemandha, ku kwo de.”


Kwer cen paru mi ng’om maeni | Mi ponji\n“Wubed ku weng’wu kara ng’atu moko kud udwokwu ni jambayeki ku lembrieko pare man kud abombi . . . m’i ng’om.”—JUKOLOSAI 2:8.\nWER: 38, 31\nJakwenda Paulo umio juk makani iwi paru mi ng’omi?\nKemii lapor moko mi paru mi ng’om, man nyuth kite ma waromo nikwere ko\nThiwiwec maeni ukonyi nenedi?\n1. Jakwenda Paulo ukiewo lembang’o ni Jukristu mi Kolosai? (Nen cal mir acaki.)\nJAKWENDA PAULO ukiewo waraga ni Jukristu mi Kolosai kinde m’ebino i kol i Roma ikind oro 60-61. Ekoro igi thelembe m’ukwayu gibed ko “ku ng’eyong’ec mi tipo,” niwacu, copo mi neno lembe calu ma Yehova neno ko. (Jukolosai 1:9) Paulo ukiewo kumae: “Ayero maeni kara ng’atu moko kud ubombwu ku lembacung’a mi wec. Wubed ku weng’wu kara ng’atu moko kud udwokwu ni jambayeki ku lembrieko pare man kud abombi mananu, tok lembkei mi dhanu, tok ponji ma kwong’a m’i ng’om, ma ku tok Kristu ngo.” (Jukolosai 2:4, 8) I ng’eye, edok enyutho nia pirang’o paru moko m’unyai lee tie paru mareco, man ke pirang’o dhanu dupa umaru parunegi. Ku lapor, parune moko romo ketho ng’atini nwang’u nia en re m’eriek lee kunoke nia etie dhanu maber lee nisagu jumange. Pieno, Paulo ukiewo waraga pare pi nikonyo umego kara gikwer cen paru mi ng’om maeni, man gikoc cen ku timo mareco.—Jukolosai 2:16, 17, 23.\n2. Pirang’o wabiweco iwi lapor moko mi paru mi ng’om?\n2 Dhanu ma gitie ku paru mi ng’om ging’eyo ngo cik mir ukungu pa Yehova, man wan bende ka wabedo ngo ku wang’wa, nok nok paru migi copo jwigo genogen ma watie ko ikum rieko pa Mungu. Wan ceke paru mi ng’om umoyere amoya iwa i televizio, i radio, i Internet, i tic, kunoke i somo. Dong’ waromo timo ang’o kara parune kud utelwa? I thiwiwec maeni, wabiweco iwi lapor abic mi paru mi ng’om, man wabineno kite ma waromo nikwero kogi cen.\nNYO WACIKARA NIYIO MUNGU?\n3. Dhanu mapol gitie ku paru makani, man pirang’o?\n3 “Kan ayio ngo Mungu de, acopo bedo dhanu ma ber.” Paru maeni unyai lee dit i ng’om dupa. Dhanu m’ubeyero kumeno tie dhanu ma saa moko nyo gisayu ngo i thuthne ning’eyo nia Mungu nuti, ento gicopo bedo dhanu m’ubenwang’u nia gitie agonya nitimo gin moko ci ma gimaru. (Som Zaburi 10:4.) Dhanu mange giparu nia etie lembe mi rieko niyero kumae: “Kan ayio ngo Mungu de, aromo bedo ku kura maber.”\n4. Waromo yero ang’o ni ng’atu m’ubewacu nia Jacwic umbe?\n4 Nyo etie lembe mi rieko niyio nia Jacwic umbe? Dhanu moko gisayu dwoko wang’ penji maeno i rieko mi ng’om (science), re wigi wotharere. Ento, lemandha tie kamaleng’. Nyo ot moko nuti ma copo wok gire mbwang’ kumeni? Umbe acel de! Ukwayu ng’atu moko ubed unuti kokoro m’ugiere. Ento, piny ceke ma kwo tie i igi, gitie ku lembe dupa dit ma wang’u ijo nikadhu ot moko ci. Kadok nying’kum (cellule) ma juromo neno nia tijgi mbe de, ginyai gigi; re ot romo nyai ungo gire nyanok de. Eno nyutho nia nying’kum acel romo gwoko lembe i ie, man ekoke ni nying’kum manyen m’enyayu, kara maeni bende udok unyai mange i ng’eye. Ng’a m’ucwio nying’kum eno ku copo mi timo lembuno? Biblia udwoko kumae: “Ku ba udi ceke m’agoma dhanu gomo en: ento ng’atu m’ugomo gin ceke en e Mungu.”—Juebrania 3:4.\n5. Pirang’o etie cu ngo niparu ya kadok wayio ngo Mungu de, wacopo ng’eyo gin maber?\n5 Waromo yero ang’o pi paru ma nia kadok wayio ngo Mungu de, wacopo ng’eyo gin maber? Andha, Lembe pa Mungu uwacu nia kadok dhanu ma giyio ngo Mungu de, giromo bedo ku timo maber. (Jurumi 2:14, 15) Ku lapor, ng’atini romo woro junyodo pare man emarugi. Ento, tekene ebeworo ngo cik pa Yehova, ecopo timo ng’iong’ic marac akeca. (Isaya 33:22) Dhanu dupa ma giriek, ging’eyo cuu nia kara lembe mareco mi ng’om ma tin ubin uthum, ukwayu kony pa Mungu kende. (Som Yeremia 10:23.) Pieno, wacikara ngo niparu nia kadok wayio ngo Mungu man wabeworo ngo cik pare de, wacopo ng’eyo gin maber.—Zaburi 146:3.\nNYO WATIE KU YENY MI BEDO I DINI MOKO?\n6. Dhanu dupa gitie ku nen makani iwi dini?\n6 “Iromo bedo kud anyong’a kadok imbe i dini moko de.” Dhanu dupa giparu nia dini tie anyothawic man nia tije mbe. Bende, dini mapol ponjo pi mac ma kuthum, gidiyo dhanu nia umii sente, man gidiko cing’gi ikum lemgamba. Lembuno uketho dhanu m’ubeyero nia kadok gimbe i dini moko de gibedo kud anyong’a, wendgi ubemedere ameda! Giromo yero kumae: “Amaru lembe pa Mungu, ento amito ngo abed i dini moko.”\n7. Dini mandha romo dwoki jamutoro nenedi?\n7 Nyo andha waromo bedo kud anyong’a kadok wambe i dini moko? I andha, ng’atini romo bedo kud anyong’a kan embe i dini mi ndra. Ento, ng’atu moko mbe acel de ma romo bedo kud anyong’a mandha kan etie ngo jarimb Yehova, “Mungu ma [jamutoro].” (1 Timoteo 1:11) Lembe ceke ma Yehova timo, tie pi konyo dhanu. Wa jurutic pare bende, watie kud anyong’a pilembe wayenyo yo ceke mi konyo dhanu mange. (Tic mi Jukwenda 20:35) Ku lapor, kepar kite ma dini mandha romo konyo ko juruot nibedo kud anyong’a. Waponjo ninyutho woro i ot mwa man niwok ungo woko mi gamiri, nitungo awiya mwa gibed wor, man ninyutho mer mandha i kindwa i ot mwa. Dini mandha konyo dhanu pa Yehova nitimo tic karacelo i kwiocwiny i cokiri, man ninyutho mer ni umego ku nyimego migi.—Som Isaya 65:13, 14.\n8. Nimakere ku Matayo 5:3, ang’o ma ketho dhanu bedo kud anyong’a mandha i kwo migi?\n8 Nyo ng’atini romo bedo kud anyong’a mandha kan ebetimo ngo ni Mungu? Ang’o ma romo ketho dhanu ubed kud anyong’a? Jumoko ginwang’u anyong’a i tic migi, jumange i tuko ma tung’ tung’, jukurucel ke i galuwang’. Dhanu mange lundo ginwang’iri ku mutoro ka gibegwoko juruot migi kunoke gibekonyo jurimbgi. Kadok lembuno ceke mio anyong’a de, re watie ku thelembe mange m’usagu maeno mi nwang’u anyong’a i kwo mwa. Wa dhanu watie tung’ ku lei, pieno wacopo tundo ning’eyo Jacwic mwa man nitimo ire thier. Ecwiowa i kite ma waromo bedo kud anyong’a mandha i kwo mwa, ka wabetimo ire. (Som Matayo 5:3.) Ku lapor, anyong’a negowa man wanwang’u tielocwiny kinde ma wabetimo thier ni Yehova karacelo kud umego ku nyimego mwa. (Zaburi 133:1) Watie bende kud anyong’a pilembe watie kud umego ku nyimego mwa i ng’om zoo, wabekwo kwo m’acidi mbe i ie, man watie ku genogen maber akeca pi nindo m’ubino.\nNYO WATIE KU YENY MI CIK MI KURAJO?\n9. (a) Dhanu mapol gitie ku paru makani iwi timo ribiri? (b) Pirang’o Lembe pa Mungu uyero nia etie rac nitimo ribiri ku ng’atu m’utie ngo jadhogi mi gamiri?\n9 “Racune ni kani ka ng’atini utimo ribiri ku ng’atu m’utie ngo jadhoge mi gamiri?” Dhanu romo wacu iwa kumae: “Pirang’o cik mwu ie tek kumeni? Etie winjo kwo kende.” Ento, Lembe pa Mungu ukwero magwei lem sasa mi tarwang’. * (Som korolembe m’i there.) (Som 1 Jutesaloniki 4:3-8.) Yehova tie ku twero mi ketho iwa cik, pilembe En re m’ecwiowa. Eyio kende kende nia nico ku dhaku ma gigamiri agama re ma gitim ribiri. Yehova mio iwa cik pilembe emaruwa. Eng’eyo nia ka waworo ciknegi, kwo mwa bibedo maber mandha. Juruot ma gibeworo cik pa Mungu gibimariri man gibiworiri ikindgi nisagu, man gibikwo kud akwiyacwiny. Ento Mungu binyotho dhanu ma ging’eyo cik pare, re ma gibeworo cikne ngo.—Juebrania 13:4.\n10. Jakristu romo cerere nenedi ikum lem sasa mi tarwang’?\n10 Biblia ubeponjowa ku gin ma waromo timo pi niurara ikum lem sasa mi tarwang’. Wacikara ning’io cuu gin m’ukwayu wanen. Yesu uyero kumae: “Ku ba dhanu nzu m’uneno dhaku kud awanya ma rac i kume nwang’u edaru giero gier ku yo i adunde. Man tek weng’i ma yor acwic uketho ikier, wodhe woko, baye cen kud i kumi.” (Matayo 5:28, 29) Pieno, wacikara nikoc cen ku pornografi man ku mizik ceke m’uweco iwi lem tarwang’. Jakwenda Paulo ugoro kumae: “Wuneg wathkumwu ma gini i ng’om [i lembe m’uneno] tarwang’.” (Jukolosai 3:5) Wacikara bende ning’io cuu i gin ma wabeparu man ma wabeweco i wie.—Juefeso 5:3-5.\nNYO WACIKARA NIKETHO WIWA ZOO IWI TIC MI NG’OM MAENI?\n11. Ang’o ma romo cwaluwa saa moko niyenyo tic mi sente ma lee?\n11 “Tic mi sente ma lee biketho ibibedo kud anyong’a i kwo peri.” Dhanu romo yero iwa nia watii ku saa man tego mwa zoo i tic mi ng’om maeni, asagane i tic ma biketho piwa biyik, wabibedo ku dito, kunoke ku lonyo. Calu dhanu dupa giparu nia tic mi sente ma lee re ma romo mio anyong’a i kwo, wan bende ka wabedo ku wang’wa ngo waromo caku niparu kumeno.\n12. Nyo tic mi sente ma lee re ma romo ketho ng’atini ubed kud anyong’a i kwo pare?\n12 Nyo andha tic ma biketho piri biyik kunoke ibibedo ku dito, re ma biketho ibed bende kud anyong’a i kwo peri? Ungo. Kepar lembe ma e. Sitani ugam umito ebed ku dito man pire uyiki. Andha i yo moko, waromo yero nia enwang’u gin m’ebino sayu. Ento kakare nibedo kud anyong’a, etie ku kwinyo. (Matayo 4:8, 9; Lembanyutha 12:12) Tung’ ku maeno, kepar kawoni pir anyong’a ma wanwang’u ka wabekonyo dhanu mange ging’ei Mungu man gibed ku genogen mi kwo ma rondo ku rondo i nindo m’ubino. Tic mi ng’om maeni moko acel de mbe ma romo mio iri kit anyong’a ma kumeno. Bende, sayu tic mi sente ma lee, beketho wang’ mapol dhanu bedo ku por, ku kwinyo, kunoke ku kumira ikum jumange. Ento tokcen ne ginwang’u piny moko ngo. Biblia uyero nia eca nwang’u giberiemo tok “yamu.”—Eklizia 4:4.\n13. (a) Wacikara nibedo ku nen ma nenedi iwi tic mwa? (b) Ang’o m’umio anyong’a mandha i kwo pa jakwenda Paulo?\n13 I andha re, wacikara nipong’o yeny mwa mi kwo, man etie rac ungo nitimo tic ma wamaru. Re ukwayu ngo waketh tic mwa ubed ni gin ma pire tek nisagu zoo i kwo mwa. Yesu uyero kumae: “Ng’atu moko mbe ma copo timo ni judongo ario: kum ebidagu acel, ebidong’ maru m’ucelo; kadi ebimoko bang’ acel, man ebicayu m’ucelo. Wucopo timo ni Mungu ku ni lonyo de ngo.” (Matayo 6:24) Nitimo ni Yehova man niponjo dhanu ku lembe mi Biblia, re ma bimio iwa anyong’a madit m’usagu zoo i kwo mwa. Jakwenda Paulo ugam unwang’u kit mutoro maeno. Kinde ma fodi etie aradu, eroyere zoo i tic mi ng’om maeni m’umbe ninwang’u mutoro. Ento i ng’eye, edok enwang’u anyong’a mandha kinde m’eneno lembe pa Mungu uloko kwo mi dhanu m’ebino niponjo. (Som 1 Jutesaloniki 2:13, 19, 20.) Ma jiji mbe, tic moko acel de mbe i ng’om maeni, ma copo mio iwa kit anyong’a ma rom ma wanwang’u ka wabetimo ni Yehova man wabeponjo dhanu mange ging’eye!\nWabedo kud anyong’a mandha ka wabekonyo dhanu mange ging’ei Mungu (Nen udukuwec mir 12 ku mir 13)\nNYO WAROMO DARU PEKO MI NG’OM MAENI?\n14. Pirang’o dhanu utie ku paru ma nia gicopo daru peko migi gigi?\n14 “Dhanu copo daru peko migi gigi.” Dhanu dupa gitie ku paru maeno. Pirang’o? Kan etie andha kumeno, eno nyutho nia wambe ku yeny mi telowic pa Mungu man watie agonya nitimo lembe moko ci ma iwa maru. Saa moko nyo idaru winjo dhanu ubeyero nia peko ma calu ve lwiny, nek, thong’om, man can, ubejwik ajwika. Rapor moko uyero kumae: “Lembe mi dhanu ubeyikere, pilembe dhanu udaru maku yub mi yiko ng’om maeni udok ni kabedo maber akeca.” Nyo eno tie lemandha? Nyo dhanu gidaru nwang’u kite ma gicopo daru ko peko mi ng’om maeni? Wakenen nia nyo andha.\n15. Pirang’o wacopo niyero nia peko mi ng’om udaru doko lee akeca?\n15 Nyo andha dhanu ginwang’u kite mi daru lwiny? Junwang’u nia i lwiny mi 1 ku mir 2 mi ng’om zoo, dhanu m’utho utie ma kadhu milioni 60. I oro 2015 kende ci, dhanu 12 400 000 giringo pacu migi pi lwiny man masendi. Uketho wend dhanu ceke m’uringo pacu migi udoko milioni 65. Wacopo yero ang’o pi racu ke? I kabedo moko, kit racu moko ujwik. Ento kit racune mange, calu ve kwalu dhanu nikadhu kud i Internet, masendi i udi, nek, man kanyaka ubemedere lundo ameda. Ka twoyo ke? Andha dhanu unwang’u yath mi twoyo moko. Ento i oro 2013, rapor moko unyutho nia, dhanu milioni 9 ma oro migi utie i the 60 gibetho kubang’ oro ku tho mir adunde, tho mir ung’ith, kanser, tho ma thung’ojo ku yuyo, man diabeth. Dong’ pi can ke wacopo yero ang’o? Nimakere ku rapor mi bank madit mi ng’om zoo, i Afrika kende ci, wend dhanu m’ubekwo i can ma ngolongolo umedere. I oro 1990 wendgi ubino milioni 280, re i oro 2012, wendgi doko milioni 330.\n16. (a) Pirang’o Ker pa Mungu kende re ma copo daru peko mi ng’omi? (b) Jabila Isaya ku jagor Zaburi giyero nia Ker pa Mungu bitimo ang’o?\n16 Lembe maeno zoo romo zungo iwa ngo. Tin, dhanu ma gibeneno wi lembe mi sente ku mi lemgamba mi ng’om maeni, ceke gitie dhanu ma gidieng’ pigi gigi. Pieno, gicopo daru ngo lwiny, racu, twoyo, man can. Ker pa Mungu kende re ma copo daru peko maeno. Kepar pi lembe mabeco ma Yehova bitimo ni dhanu. Ker pare bidaru lembe ceke ma nyayu lwiny, calu ve, mariri gijo, kanyaka, akoyakoya mi ng’om, dini mi ndra, man ebikabu Sitani bende cen. (Zaburi 46:8, 9) Ker pa Mungu bidaru racu. Kadok tin bende, Kerne ubeponjo dhanu milioni dupa nimariri i kindgi man nigeniri. Bimobim mange acel de pe ma copo timo lembuno. (Isaya 11:9) Ceng’ni eni, Yehova bidaru twoyo ceke man ebiketho dhanu ceke bibedo ma kumgi leng’. (Isaya 35:5, 6) Ebikabu can man ebiketho dhanu ceke bikwo kud anyong’a man ku winjiri ma ceng’ni kude. Kadok sente ma rukani de romo ng’iewo ngo kit kwo maeno.—Zaburi 72:12, 13.\n“WUNG’EI MARAM WULOK KO LEMBE NI DHANU”\n17. Iromo kwero paru mi ng’om nenedi?\n17 Dong’ kan iwinjo paru moko m’unyai lee i ng’om, ma re ubeyenyo ketho yioyic peri i amulaic, ponj ning’eyo nia Biblia ubeyero ang’o iwi parune. Wec i wie karacelo kud umego kunoke nyamego moko m’uteng’ni i tipo. Sai ning’eyo nia pirang’o dhanu dupa umaru parune, pirang’o etie paru m’atira ngo, man kite m’iromo kwero ko parune. Waromo gwokara ikum paru mi ng’om nwang’u wabetimo lembe ma e ma Paulo uyero: “Woth ku rieko yo ba ju ma woko . . . Wung’ei maram wulok ko lembe ni dhanu kubang’gi kubang’gi.”—Jukolosai 4:5, 6.\n^ par. 9 I lok mi Biblia moko, juroyo giragora pa Yohana 7:53–8:11, m’ubino mbe kukwong’a i Biblia. Dhanu moko ma gisomo giragora maeno, gitundo ninyang’ rac nia ng’atu ma dubo ngo kende re ma romo ng’olo lembe pa ng’atu m’utimo gier. Ento cik ma Mungu umio ni nyithindho mir Israel ugam uyero kumae: “Tek junwang’u ng’atu ma nico vuto ku dhaku ma cware nuti, e gin ario [ceke] gibitho.”—Poi mi Cik 22:22.


Yesu ku juruot pagi gicidho i Yerusalem | Kwo pa Yesu\nWIC MIR 10\nYesu ku juruot pagi gicidho i Yerusalem\nYESU UBEPENJO JUPONJI KINDE MA ORO PARE TIE 12\nYESU ULWONG’O YEHOVA NIA “VWA”\nSaa uromo ma Yosefu ku juruot pare, karacelo ku jurimbe man wat pare gibed gicidho i ie i Yerusalem ku bang’ oro pi nicitimo foc mi Kadhukuwijo, calku Cik pa Mungu. (Poi mi Cik 16:16) Niai i Nazareti niloro i Yerusalem utie wotho mi kilometre 120. Etie saa ma dhanu ceke beyikiri i ie, man ma ketho gibedo kud anyong’a. I saa maeno, Yesu dong’ utie ku oro 12, man ebekuro kud ava nindo maeno mi foc ma pire tek, man ninwang’u kaka mi bedo kendo ceng’ini kud hekalu.\nTimo Kadhukuwijo utie ngo foc mi nindo acel kende ni Yesu man ni juruot pagi. I ng’ei nindo mi foc mi Kadhukuwijo, jutimo foc mi kwen ma thobi mbe i ie, focne timo nindo abiro. (Marko 14:1) Saa mi Kadhukuwijo eno ubed uting’o nindo dupa. Niai i Nazareti, nicitimo nindo moko i Yerusalem, man niloko nidwogo i pacu, eno ceke timo yenga ma romo adek. Ento oro maeni, gibitimo nindo ma lee nikum lembe moko ma Yesu bitimo. Gibin ginyang’ ikum lembene kinde ma gibedwogo kud i Yerusalem.\nWOTHO MI MUTORO\nWotho mi citimo foc wang’ adek ku bang’ oro i Yerusalem, ubedo ni lembe ma mio mutoro ni dhanu ceke. (Poi mi Cik 16:15) I woth maeno, Yesu ubed uneno pambu, gudi, poga mi ng’ombe man ning’eyogi, bende ebed erombo ku dhanu m’uai kaka ma tung’ tung’ ma giworo Mungu. Ebino wotho ma lembe mi ie juwil ko ki ngo!\nKinde ma gibedwogo, Yosefu giku Maria gibino niparu nia Yesu utie ikind wedi man jurimo migi ma gibino niwotho i wang’gi. Re kinde ma gitundo ka m’ukwayu givut i ie pilembe uthieno mondo, ginwang’u embe. Pieno gicaku nisaye ikind dhanu ma giwotho kugi, ento ginwang’e ngo. Nyathin migi urwinyo! Yosefu giku Maria gidok kendo i Yerusalem nisaye.\nGisaye duu ginwang’e ngo. Kadok nindo mir arionde de ginwang’e ngo. Ento gibin ginwang’e nindo mir adege. Gineno Yesu ubedo ikind juponji mi Juyahudi. Ebewinjogi, ebepenjogi ku penji, man igi ubewang’ lii i kume pi ng’eyong’ec pare.\nMaria upenje kumae: “Woda, nedi itimo kumeni i bang’wa? Nen, waku wuru wayenyi ku can kwa.”—Luka 2:48.\nE ezungogi nia ging’eyo ngo ka m’ukwayu ebed i ie. Epenjogi kumae: “Wuyenya nedi? Wung’eyo ngo nia akoabed i [ot] pa Vwa be?”—Luka 2:49.\nCalu ma kawoni dong’ ginwang’e, ecoko woth kugi pi nidok i Nazareti man emedere niworo junyodo pare. Emedere nidongo man rieko pare de umedere ameda kumeca. Niai m’ejalawobi, enwang’u bero i wang’ Mungu man iwang’ dhanu bende. M’umbe jiji, Yesu uweko lapor maber niai m’enyathin, lapor mi dieng’ ikum lembe mi tipo man mi nyutho woro ni junyodo bende.\nYesu ku juruot pagi, gibed gicidho kakani ku bang’ oro, man ke pirang’o?\nKinde ma Yesu tie ku oro 12, lembang’o m’utimere ni Yosefu ku Maria saa ma gibedwogo kud i Yerusalem, man ginwang’u Yesu kani?\nLapor ma nenedi maber ma Yesu uweko ni aradu?


Kite m’icopo doko ko jarimb Mungu (Yakobo 2:23)\nSOM I DHOK MI Abbey Abui Acoli Adja Afrikaans Akha Allemand Altaï Alur Amharique Anglais Arabe Arménien Arménien (occidental) Ateso Attié Aymara Azéri Azéri (cyrillique) Bachkir Bassa (Cameroun) Bassa (Libéria) Batak (karo) Batak (toba) Batak simalungun Biak Bichlamar Bikol Birman Boulou Bété Cambodgien Cebuano Changana du Zimbabwe Chavacano Chichewa Chiga Chin Haka Chin Tedim Chin Zotung Chinois cantonais (simplifié) Chinois cantonais (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Coréen Créole de Maurice Créole de la Guadeloupe Créole de la Guyane Créole de la Réunion Créole des Seychelles Créole du Bélize Créole d’Haïti Damara Dangme Danois Dayak Ngaju Dhu Pidjin (Cameroun) Dhupidjin mi Nijeria Douala Drehu Dusun Efik Espagnol Estonien Fante Fidjien Finnois Fon Français Futunien Ga Gallois Gitonga Gokana Goun Grec Guarani Guarani (Bolivie) Guerzé Guéré Haoussa Herero Hiligaynon Hindi Hongrois Hunsrik Iban Ibanag Ibinda Ichinamwanga Icibemba Igbo Iloko Indonésien Irlandais Isoko Italien Javanais Jula Kabye Kachin Kana Kannada Karen sgaw Kazakh Kazakh (arabe) Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kissi Kongo Kpelle Krio Kurde kurmanji Kwangali Kwanyama Kyangonde Lamba Lambya Langue des signes américaine Langue des signes angolaise Langue des signes argentine Langue des signes birmane Langue des signes bolivienne Langue des signes colombienne Langue des signes cubaine Langue des signes espagnole Langue des signes finnoise Langue des signes indienne Langue des signes indonésienne Langue des signes italienne Langue des signes malaise Langue des signes mexicaine Langue des signes népali Langue des signes portugaise Langue des signes québécoise Langue des signes roumaine Langue des signes thaï Lhukonzo Lingala Lituanien Lomwe Luganda Lugbara Lunda Luo Luvale Makua Malay Malayalam Malgache Maltais Mam Mambwé-Lungu Mapudungun Marathi Mazahua Mbunda Mendé Meru Mizo Mongol Mooré Navajo Ndau Ndonga Ndébélé Ndébélé (Zimbabwe) Nengoné Ngabere Ngangela Nias Norvégien Nyaneka Nyanja Nyungwe Nzema Néerlandais Népali Okpe Oriya Oromo Ossète Otètèla Ourdou Ouzbek Pangasinan Pendjabi (shahmukhi) Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Chimborazo) Quechua (Cuzco) Quechua (Imbabura) Quechua (Pastaza) Quechua (Santiago del Estero) Quechua (Tena) Rarotongan Romani (Macédoine) Romani (Macédoine, cyrillique) Romani (Serbie) Romani (Slovaquie orientale) Romani (nord de la Grèce) Romani (sud de la Grèce) Roumain Runyankore Russe Rutooro Samoan Sangir Sango Sena Sepedi Sesotho (Afrique du Sud) Sesotho (Lesotho) Shona Sidama Silozi Singhalais Soundanais Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Talian Tamoul Tandroy Tankarana Tatar Tchouvache Thaï Tigrinya Tiv Tok pisin Tongien Tshiluba Tshwa Tsonga Tswana Turc Tuvaluan Twi Tétoum Dili Ukrainien Umbundu Urhobo Uruund Vezo Vietnamien Wallis Wichi Wolaitsa Yacouba Zandé Zoulou dhu Kabuverdianu Éwé\nWIC MIR APAR ARIO\n1, 2. Kekwan dhanu moko ma gibino jurimb Yehova\nICOPO mito nia jarimbi ubed ng’atu ma nenedi? M’umbe jiji, icopo mito nia jarimbi ubed ng’atu m’imaru. Ebed bende ng’atu ma wuwinjuru kude maber. Ng’atu ma kura pare ber man ma timo pare nyeng’i.\n2 Yehova Mungu beng’io dhanu moko gibed ni jurimbe. Ku lapor, Abraham ubino acel m’ikind jurimb Yehova. (Isaya 41:8; Yakobo 2:23) Yehova umaru bende Daudi, uketho ewacu nia ebino ‘ng’atu ma kacwinye.’ (Tic mi Jukwenda 13:22) Jabila Daniel ke ubino ng’atu ma Yehova ‘umaru dit.’—Daniel 9:23.\n3. Pirang’o Abraham, Daudi, man Daniel gibino jurimb Yehova?\n3 Abraham, Daudi, man Daniel gitimo ang’o kara gidok jurimb Yehova? Yehova uwacu ni Abraham kumae: “Iworo dwanda.” (Thangambere 22:18) Dhanu ma gibed gijwigiri ni Yehova, man ma giwore, gin kendgi re ma giromo doko jurimbe. Kadok dhanu mi thek acel zoo de copo doko ni jurimbe. Yehova ung’olo ni thek mir Israel kumae: “Wuwinj [niwacu, wuwor] dwanda, e abibedo Mungu mu, man wubibedo dhanu para.” (Yeremia 7:23) Pieno, in de kan imito andha nia ibed jarimb Yehova, ukwayu iwore.\nYEHOVA BEGWOKO JURIMBE\n4, 5. Yehova begwoko jurimbe nenedi?\n4 Biblia uwacu nia Yehova besayu yo mi “nyuthre gire tek ni ju ma adundegi bedo ndhu cu yor i bang’e.” (2 Lemkei 16:9) I Zaburi 32:8, Yehova ung’olo ni jurimbe kumae: “Abidwoki riek man abiponji ku yo m’ibiwotho i ie: abimio iri rieko lembe ku wang’a ma ni i wii.”\n5 Jakwor moko ma tie ku tego lee [niwacu, Sitani], ubemito nicerowa kara kud wabed jurimb Mungu. Ento Yehova ubemito nigwokowa. (Som Zaburi 55:22.) Wan ma watie jurimb Yehova, wabetimo ire kud adunde mwa ceke. Wabegwoko bedoleng’ mwa ire kadok wanwang’ara i peko ma tek de. Bende, watie ku tegocwiny ma rom ku pa jagor zaburi, m’ukiewo kumae iwi Yehova: “Kum eni i cinga ma yor acwic, cwinya biringo ngo.” (Zaburi 16:8; 63:8) Sitani ubepimo nenedi nicerowa kara kud wabed jurimb Yehova?\nADOTE PA SITANI\n6. Sitani uloko lembang’o pi dhanu?\n6 I wic mir 11, waponjo nia Sitani uloko lembe iwi Yehova man edote nia etie javupo man etie ng’atu m’atira ngo, pilembe Yehova uweko ngo kaka ni Adamu giku Eva ging’ii gin gigi gin maber ku gin marac. Biblia ubeponjowa i buku pa Yob nia, Sitani udoto bende dhanu ma gibemito nibedo jurimb Mungu. Eloko nia gibetimo ni Mungu pi bero moko ma gicopo nwang’u kud ibang’e, ento pi mer ma gimare ko re ngo. Bende, Sitani uloko nia ecopo wingo wi dhanu ceke kara gijai ni Mungu. Wakenen ponji ma wacopo nwang’u niai kud i lapor pa Yob, man kite ma Yehova ugwoke ko.\n7, 8. (a) Yob ubino ng’atu ma nenedi iwang’ Yehova? (b) Sitani ke uyero ang’o pi Yob?\n7 Yob ubino ng’a? Yob ubino ng’atu maber; niai m’egam ekwo i ng’om, oro udaru kadhu 3 600 kumeni. Yehova uyero nia ng’atu moko acel de mbe m’ubino calu Yob iwi ng’om, i saa m’ebino kwo i ie. Yob ubino ku woro ma thuth ibang’ Mungu man edagu dubo. (Yob 1:8) Eyo, Yob ubino jarimo mandha pa Mungu.\n8 Sitani uloko nia Yob ubino nitimo ni Yehova kara enwang’ bero moko niai i bang’e. Ewacu ni Yehova kumae: “Itwodo arara [niwacu, gang’] i kume ngo, man kum ot pare, man kum gin ceke m’ebedo ko, i ng’ete gbur ungo? Imio mugisa kum tic m’i cinge, e lim pare nyai i ng’om. Ento riei cingi kawono, man imul gin ceke m’ebedo ko, e ebicei i weng’i.”—Yob 1:10, 11.\n9. Yehova umio ni Sitani kaka mi timo ang’o?\n9 Sitani udoto Yob nia ebino timo ni Yehova, kende kende pilembe ecopo nwang’u bero moko ibang’e. Sitani uloko bende nia ecopo ketho Yob uwek nitimo ni Yehova. Yehova uyio ngo lembe pa Sitani, ento Emio kaka ire nia eke emul i Yob kara enen ka nyo Yob ubeworo Mungu pi mer m’emare ko kunoke ngo.\nSITANI UMIO PEKO IKUM YOB\n10. Sitani umio peko makani ma tung’ tung’ ikum Yob, man Yob ke utimo ang’o?\n10 Mi kwong’o, Sitani uketho juyaku, man junyotho lim ceke ma Yob ubino ko. Ing’eye, Sitani unego jurutic ma pol pa Yob. Piny pa Yob unyothere ceke. Kendo, Sitani umio peko madit ikum Yob: enego awiya pare apar ceke ku yamu madit. Ento Yob umedere nigwoko bedoleng’ pare ni Yehova. “I maeni ceke Yob udubo ngo, kadi edwoko lembe rac de ngo ni Mungu.”—Yob 1:12-19, 22.\nYehova umio mugisa ni Yob pilembe egwoko bedoleng’ pare\n11. (a) Sitani umio peko mange makani ikum Yob? (b) Yob ke utimo ang’o?\n11 Sitani uol ungo. Enyayu piem i dhu Mungu, ewacu kumae: “Riei cingi kawono, man imul cogone ku ring’kume, e ebicei i weng’i.” E Sitani ugam ugoyo Yob ku twoyo ma pek akeca. (Yob 2:5, 7) Saa maeno bende, Yob umedere asu nigwoko bedoleng’ pare ni Yehova. Ewacu kumae: “Abicoro bedocu [niwacu, bedoleng’] para cen ungo kud i kuma maram abitho ko.”—Yob 27:5.\n12. Yob unyutho nenedi nia Sitani ubino javupo?\n12 Yob ung’eyo ngo lembe moko acel de ikum adote pa Sitani, man eng’eyo ngo nia pirang’o ebino ninwang’u peko ma lee rukeca. Eparu nia Yehova re m’ubino nimio ire masendi. (Yob 6:4; 16:11-14) Ento kadok eparu kumeno de, Yob umedere asu nigwoko bedoleng’ pare ni Yehova. M’umbe jiji, Yob ubino ngo nitimo ni Yehova pi piny m’ebedo ko. Ebino jarimb Mungu pilembe emare. Kumeno re m’enyutho kamaleng’ nia, adote ceke pa Sitani ubino vupo ma lee.\n13. Gwokobedoleng’ pa Yob ubino ku matoke makani?\n13 Kadok Yob ung’eyo ngo lembe m’ubino nitimere i polo de, re egwoko bedoleng’ pare ni Mungu man enyutho nia Sitani tie ng’atu marac. Yehova umio mugisa ni Yob pilembe egwoko bedoleng’ pare ire, m’enyuthere ko nia etie jarimo mandhandha pa Mungu.—Yob 42:12-17.\nKITE MA SITANI UBEDOTO KO IN BENDE\n14, 15. Sitani ubedoto dhanu ceke nenedi?\n14 Lembe m’unwang’u Yob copo mio iri ponji ma pire tek. Tin eni, Sitani ubedotowa nia wabetimo ni Yehova pi bero moko ma wacopo nwang’u ibang’e. I buku pa Yob 2:4, Sitani uloko kumae: “Gin ceke ma dhanu bedo ko ebimio pi kwo pare.” Pieno, wacopo yero nia Sitani udoto Yob kende ngo, ento ebedoto dhanu ma co ku mon ceke nia gibeworo Mungu pilembe gikio bero moko ibang’e. Oro dupa ing’ei tho pa Yob, Sitani ubino medere asu nicayu Yehova man nidoto jurutic pare. Ku lapor, i Lembrieko 27:11, Biblia uwacu kumae: “Woda, bed riek, man nyai mutoro i adundena, kara alok lembe ni ng’atu m’ucaya.”\n15 Icopo ng’io niworo Yehova man nibedo jarimbe ma ceng’ni; kumeno re m’ibinyutho nia Sitani tie javupo. Kadok bikwayu nia itim alokaloka ma lee i kwo peri pi nidoko jarimb Mungu de, ng’ei nia eno tie yub maber m’usagu zoo m’icopo nimaku! Etie lembe m’ukwayu ngo inen ku tuko. Sitani ubeloko nia in, ibigwoko ngo bedoleng’ peri ni Mungu kan itie ku peko. Ebepimo niwondowa kara kud wagwok bedoleng’ mwa iwang’ Mungu. Nenedi?\n16. (a) Sitani ucikutio ku yo makani pi pimo nicero dhanu kara giwek nitimo ni Yehova? (b) Wonabali copo pimo nenedi niceri in bende kara iwek nitimo ni Yehova?\n16 Sitani ubetio ku yo dupa dit pi nipimo nicerowa kara wawek nibedo jurimb Mungu. Emito emakwa ‘calu umvor m’ubeywak, m’ubewotho ku ku ku, m’ebeyenyo ko ka ng’atu m’ecam.’ (1 Petro 5:8) Ka jurimbi, wat peri kunoke dhanu mange gibepimo niceri kara iwek niponjo Biblia man nitimo lembe m’atira, lembe maeno kud uzungi akeca. Icopo nwang’u nia ve jubenyayu peko i kumi. * (Yohana 15:19, 20) Sitani lokere bende gire “ni malaika mi der.” Pieno, ecopo pimo niwondowa kara watur cik pa Yehova. (2 Jukorinto 11:14) Yo mange ma Sitani tio ko pi pimo nicerowa kara wawek nitimo ni Yehova, tie niketho wapar nia waromo tundo ngo nitimo ni Mungu.—Lembrieko 24:10.\nWOR CIK PA YEHOVA\n17. Pirang’o wabed waworo Yehova?\n17 Ka wabeworo Yehova, nwang’u wabenyutho nia Sitani tie javupo. Ang’o ma bikonyowa nibedo wor? Biblia uwacu kumae: “Mar Yehova Mungu peri kud adundeni ceke, man ku ng’eyong’ec peri ceke, man ku tegoni ceke.” (Poi mi Cik 6:5) Wabed waworo Yehova pilembe wamare. Kinde ma wabemedara nimaru Yehova, wabibedo kud ava mi timo lembe ceke m’ekwayu nia watim. Jakwenda Yohana ukiewo kumae: “Kum maeni en e mer pa Mungu, nia wawor cik pare: man cik pare gi pek ungo.”—1 Yohana 5:3.\n18, 19. (a) Kekwan lembe moko ma Yehova neno rac. (b) Wang’eyo nenedi nia Yehova copo ngo nikwayu watim lembe ma wacopo tundo ngo nitimo?\n18 Dong’, lembe moko makani ma Yehova uyero iwa nia gitie rac? Moko nwang’ere i sanduku ma thiwie tie, “ Dag lembe ma Yehova udagu.” Lembene moko kan inenogi anena, icopo paru nia gitie rac magwei ungo. Ento kinde m’ibesomo i Biblia, verse ma tung’ tung’ ma junyutho man ibenyamu i lembe m’ibesomone, ibinyang’ nia etie lembe mi rieko niworo cik pa Yehova. Icopo nwang’u bende nia ukwayu itim alokaloka moko i kwo peri. Kadok saa moko ecopo bedo yot ungo iri nitimo kumeno de, re timo alokaloka maeno biketho ibinwang’u kwiocwiny ku mutoro ma ng’atini copo nwang’u kan etie jarimo mandha pa Mungu. (Isaya 48:17, 18) Wang’eyo nenedi nia ecopere iwa nitimo alokaloka maeno?\n19 Yehova copo ngo nyanok de nikwayu watim lembe moko ma wacopo tundo ngo nitimo. (Poi mi Cik 30:11-14) Calu etie jarimbwa mandha, eng’eyowa cuu nikadhu ma wang’eyara ko giwa. Eng’eyo tego mwa man ng’ico mwa. (Zaburi 103:14) Jakwenda Paulo uketho cwinywa kumae: “Mungu en e mandha, m’ebiyio ngo ya jubidhwu ma sagu ma wucopo bedo ko: ento karacelo kud abidhe nica ebiketho yojboth bende, kara wucopo cire.” (1 Jukorinto 10:13) Wacopo bedo ku genogen nia saa ceke, Yehova bibemio iwa tego mi timo gin m’atira. Ebimio iri “tego m’ukadhu tego maeni” kara ukonyi niciro peko ma tung’ tung’. (2 Jukorinto 4:7, NWT) Yehova umio kony ni Paulo i saa ma kumeno mi peko; pieno, Paulo uyero kumae: “Acopo timo gin ceke ni kume m’emio ira tego.”—Jufilipi 4:13.\nPONJ NIMARU LEMBE MA MUNGU UMARU\n20. Ukwayu ilub kite makani, man pirang’o?\n20 Ka wamaru wadok jurimb Yehova, wacikara niweko nitimo lembe m’edagu; ento, eno kende uromo ngo. (Jurumi 12:9) Jurimb Mungu gimaru gin ma Mungu umaru. Juweco pi timo migi i Zaburi 15:1-5. (Som.) Jurimb Yehova gilubo kite [niwacu, kurayung] pa Mungu; ginyutho “mer, mutoro, kwiocwiny, mwonyolembe hai, bedo ber ku dhanu, berocwiny, bedo mandha [kunoke, yioyic], molcwiny, kweri gijo.”—Jugalatia 5:22, 23.\n21. Icopo ponjo nenedi ninyutho kite ma Yehova umaru?\n21 Icopo ponjo nenedi ninyutho kite maeno? Kara ing’ei gin ma Yehova umaru, ukwayu ibed isom man iponj Biblia kubang’ nindo. (Isaya 30:20, 21) Kan ibetimo kumeno, mer m’imaru ko Yehova bilund medere, man ing’eye, ibibedo kud ava mi wore.\n22. Bero makani m’ibinwang’u kan iworo Yehova?\n22 Alokaloka m’ukwayu itim, jucopo nipore ku wodho bongu ma con cen, man nidok ronyo ma nyen. Biblia uwacu nia ukwayu ‘niwanyu ng’atu [niwacu, kura] ma con cen,’ man nironyo “ng’atu ma nyen.” (Jukolosai 3:9, 10) Kadok ecopo bedo lembe ma yot ungo de, re ka wabetimo alokaloka maeno, man wabeworo Yehova, eng’olo nia ebimio iwa “sukulia ma dit.” (Zaburi 19:11) Eyo, tim ng’iyong’ic mi woro Yehova man nyuth nia Sitani tie javupo. Tim ni Yehova, ungo nia pilembe ibinwang’u bero moko nindo m’ubino, ento pi mer m’imare ko i andha. Kan itimo kumeno, ibidoko jarimo mandha pa Mungu!\n^ par. 16 Eno nyutho ngo nia Sitani ubecwalu en dhanu ceke ma gibepimo niceri iwek niponjo Biblia. Ento Sitani re m’utie “mungu mi ng’om maeni,” man “ng’om ngung’ de vuto i [tego pare].” Pieno, wacopo zungo ngo akeca ka dhanu moko gibepimo nicerowa kara kud watim ni Yehova.—2 Jukorinto 4:4; 1 Yohana 5:19.\nDAG LEMBE MA YEHOVA UDAGU\nAi 20:13; 21:22, 23\nLemb sasa mi tarwang’\nLembe mi Julawi 20:10, 13, 15, 16; Jurumi 1:24, 26, 27, 32; 1 Jukorinto 6:9, 10\nWeco ku pajogi\nPoi mi Cik 18:9-13; 1 Jukorinto 10:21, 22; Jugalatia 5:20, 21\nNirwo ni ayi gin m’acwia\n1 Jukorinto 10:14\nMer ku kong’o\n1 Jukorinto 5:11\nLembe mi Julawi 6:2, 4; Juefeso 4:28\nLembrieko 6:16, 19; Jukolosai 3:9; Lembanyutha 22:15\nKetho cwiny hai i kum piny\nZaburi 11:5; Lembrieko 22:24, 25; Malaki 2:16; Jugalatia 5:20, 21\nWec m’umaku piny ungo man yero nying’\nLembe mi Julawi 19:16; Juefeso 5:4; Jukolosai 3:8\nTio ku rimo i yo m’umaku piny ungo\nThangambere 9:4; Tic mi Jukwenda 15:20, 28, 29\nKwero nipong’o yeny mi juruot peri\nNidikiri i lwiny man i lemgamba\nIsaya 2:4; Yohana 6:15; 17:16\nMadhu taba man tio rac ku yath ma merojo\nMarko 15:23; 2 Jukorinto 7:1\nLEMANDHA MI 1: JURIMO PA YEHOVA GIWORE\n“Wuwinj dwanda, e abibedo Mungu mu, man wubibedo dhanu para.”—Yeremia 7:23\nNyo ecopere nidoko jarimb Mungu?\nThangambere 22:18; Yakobo 2:23\nAbraham udoko jarimb Mungu pilembe ewinjo dwand Mungu man ebino ku yioyic i ie.\n2 Lemkei 16:9\nYehova bekonyo dhanu ma giwor.\nYehova mio rieko ni jurimbe.\nYehova beweko ngo jurimbe.\nLEMANDHA MIR 2: YOB UBINO JARIMB MUNGU M’UMEDERE NIGWOKO BEDOLENG’ PARE\n“I maeni ceke Yob udubo ngo, kadi edwoko lembe rac de ngo ni Mungu.”—Yob 1:22\nSitani umio peko ma nenedi ikum Yob, man Yob ke utimo ang’o?\nYob 1:10, 11\nSitani uloko nia Yob ubino nitimo ni Yehova kara enwang’ bero moko niai i bang’e, ento ungo pi mer m’emaru ko Mungu.\nYob 1:12-19; 2:7\nYehova uweko Sitani unyotho piny pa Yob ceke, unego awiya pare de ceke, man egoyo Yob ku twoyo ma pek akeca.\nYob ung’eyo ngo nia pirang’o ebino nisendere akeca, ento egwoko bedoleng’ pare.\nLEMANDHA MIR 3: SITANI UBEMITO EWING WII KARA IWEK NITIMO NI YEHOVA\n“Gin ceke ma dhanu bedo ko ebimio pi kwo pare.”—Yob 2:4\nSitani ubepimo nenedi ninyotho mer mwa ku Yehova?\n2 Jukorinto 11:14\nSitani ubepimo niwondowa kara watur cik pa Yehova.\nEbeketho wapar nia waromo tundo ngo nitimo ni Yehova.\nSitani ubenyayu ragedo i kumwa.\nTim ng’iong’ic mi woro Yehova man bed jarimbe ma ceng’ni akeca. Kan itimo kumeno, ibinyutho nia Sitani tie javupo.\nLEMANDHA MIR 4: WABED WAWORO YEHOVA PILEMBE WAMARE\n“Kum maeni en e mer pa Mungu, nia wawor cik pare: man cik pare gi pek ungo.”—1 Yohana 5:3\nIcopo timo ang’o kara idok jarimb Mungu?\nPoi mi Cik 6:5\nNyuth mer ibang’ Mungu; eno bikonyi nibedo wor ire.\nBed wor ni Yehova, e ibinwang’u bero saa ceke.\nPoi mi Cik 30:11-14\nNg’ei nia Yehova copo kwayu ngo nyanok de nia itim gin m’ukadhu kero peri.\nTim lembe m’atira, e Yehova bimio iri kero mi timo m’itie ku yenyne.


Construire : Mahagi dans la RDC | Projet 2014\n← Pour nos frères indiens\nDGDA de Goma : opacité →\nConstruire : Mahagi dans la RDC\nGyero Mahagi i Congo-Kinshasa en ang’o ?\nBonjour papa. Awinjo piwu i wakati ma abimo ni somo, i Butembo. Nindo matin amedo asu ni somo projet mu pi Mahagi. Afoyo nang’u wawec le.\nUmira, Nedi ke wec ne nok kumeni ? Piny dhupa ma wacopo timo kar’acelo, ento umego culture mi telo ng’om iwang’e re mukoc dit ikindwa.\nCongolais uyenyo financement kwa… Congolais mito ungo ni financer. Wa mito protection internationale, ento, wayiyo ungo ni tuko umego…\nEno lemandha jadwong’. Ekwayu approche moko ma cu pi ni wodho paru ne. Eni kan’awoto i terrain, wanwang’u lembe ma eno dit\nKawoni projets mwa ceke utie i registries adek :\n1. Projet 2014 : gamba. Wamito Kongo no udok « union des états indépendants du Congo kuno ke union des états indépendants des l’Afrique Centrale i 2066 ». Congolais uparu nia wamito poko ng’om : evondire dit, umira !\n2. Kongo ya Sika : parti mwa meno, démocratie man excellence ma ni iye ibinwanwang’e kadi i Belgique ungo ! Alur ke ukwero nia awec i dilo migi mi CADEMA pi gamba para…\n3. EAE ASBL (association sans but lucratif, échanges Afrique-Europe) : développement local endogène, man commerce ikind Afrique ku Union Européenne re mu telo wi lembe ceke. Ageno keni re ma lembe ma cu binen inindo mubino : tic. Gamba ku lembe mange biyikire ka’ wa voyo résistance munen keni…\nCalu irombo ku wut’ umego, ber ka wa timo billet hebdomadaire ma icipoko ni dhanu mirobo ko, man ke m’umito ni telo teng’ ng’om mwa no ku strategy mugorire.\nUmito alur urwiny i oro mubino i wang’wa ? Culture mwa mi tic man democracy no, umito urwiny ? Nen gamba m’umego congolais mange utimo : eno lembe ma yiyire i kura mwa ? Judongo udoko ve awiya mi oro abora !\nAneno lembe malee, congolais ubeneno ngo, thelembe nyo pilembe gini pays; Alur ke pilembe gini pacu. Lecture malee anyang’ nia kuwoko de jutime maber dit.\nKa lembe miyero no utie andha, mito wa tim tic kara celo, man i kura mwa. Fodi wang’ayo bor dit pi timo tic ku dhanu mutie ku kura migi mukoc ku ma mwa… Uiyo lemb’uni manang’u judh’aru kunya ?\nAbimaru timo tic karacelo kudu. Ubekwayu leader mandha acel eng’eyire. Jumange ceke umok i tyende. Alur neno ngo lembe maeno\nKan’aparu pi CADEMA,eni maka ebed ku copo madit i terrain pare. Re tin, pi neno bor ungo, pi ni kuro kendekende kony, eni kani? Structures mange ceke mi dongong’om makeni gidong’ i malette.


Cik uyio nia jutim lembe makani i ceng’ Sabatu? | Kwo pa Yesu\nWIC MI 32\nCik uyio nia jutim lembe makani i ceng’ Sabatu?\nMATAYO 12:9-14 MARKO 3:1-6 LUKA 6:6-11\nYESU UKEYO CING NG’ATU MOKO I CENG’ SABATU\nNindo mange, de i ceng’ Sabatu, Yesu ucidho i kacokiri moko; copere nia ecidho i kacokiri mi Galilaya. Kuca ewok enwang’u ng’atu moko ma cinge mir acwic ulindere. (Luka 6:6) Jugorcik ku Jufarisayo giketho wang’gi kilili gibelubo Yesu. Pirang’o? Paru migi ung’eyere kamaleng’ kinde ma gipenjo Yesu kumae: ‘Cik uyio jukei kum ceng’ Sabatu?’—Matayo 12:10.\nJudong dini mi Juyahudi ging’eyo nia cik uyio jukei kum ng’atini i ceng’ Sabatu, kende kende ka kwo pa ng’atune ni i ariti. Ku lapor, gibed giponjo nia i ceng’ Sabatu, cik uyio ngo nimadu ng’atu m’utur kunoke nitwio wathkumjo m’ukwot, pilembe eno copo nego ngo ng’atini. Ubenen kamaleng’ nia penji ma jugorcik ku Jufarisayo gipenjo ko Yesu utie ngo pi kisa m’ubenegogi ikum ng’atu ma kume lith m’ubesendere, ento gibesayu gimak theleb Yesu kara gikel adote i wie.\nRe Yesu ung’eyo paru migi marac. Enwang’u nia gikadhu mukero man giloko nia giragora uyio ngo jutim tic moko ci i ceng’ Sabatu. (Ai 20:8-10) Kadok yor iwang’e bende jucayu tic mabeco ma Yesu utimo. Kawoni Yesu ubecitimo lembe moko ma binyayu teliri lee ikindgi; ewacu ni ng’atu ma cinge lindere kumae: “Cung i diere.”—Marko 3:3.\nYesu uloko wang’e ibang’ jugorcik ku Jufarisayo man ewacu igi kumae: ‘Ng’atu moko m’i kindwu, ma won rombe acel, tek eni de epodho i vur i ceng’ Sabatu, ebimake, ebiwodhe woko de ngo?’ (Matayo 12:11) Urombo acel gicopo lworo ginwang’u ko sente, pieno kan urombone upodho i vur, gicopo weke ngo i vur nitundo urwonde, pilembe ecopo tho, man eno copo nego tic migi. Lembagora ke uyero nia, “ng’atu ma pwe ng’eyo bedo mi lim pare.”—Lembrieko 12:10.\nYesu uporo lembe ario maeno kumae: ‘Dhanu sagu rombe dit apila! Kum kumeno cik uyio ya jutim tic ma ber ceng’ Sabatu.’ (Matayo 12:12) Nimakere ku lapor maeno, Yesu uturo ngo cik mi Sabatu kinde m’ekeyokum ng’atu ma nwang’u ubesendere. Judong dini maeno gilund gisayu kpe kite ma gicopo kwero ko wec mandha man mi kisa ma Yesu uyero. E giling’ ting’.\nYesu ufoyo ngo nyanok de ku paru migi marac, pieno eloko wang’e enenogi, e eyero ni ng’atu ma cinge lindere kumae: “Riei cingi.” (Matayo 12:13) Ng’atuno ugam urieyo cinge m’ulindere man cingene udoko cuu. Lembuno unyayu anyong’a mandandha i ng’atune; ka ju ma gibino nisayu adote iwi Yesu ke?\nKakare nibedo kud anyong’a pi cing ng’atuno m’ukei, Jufarisayo giwok wang’ acel woko, gicaku “poro lembe giku Juherodiano ikum [Yesu], rama gicopo nyothe ko.” (Marko 3:6) M’umbe jiji, ikind dhanu ma gicokiri pi nicamu gamba ikum Yesu, jurudini ma julwong’ogi Jusadukayo bende gibino nuti. I andha, nwang’u Jufarisayo ku Jusadukayo gidagiri ikindgi, re kawoni gidikiri karacelo pi ninyayu ragedo ikum Yesu.\nAng’o m’unyolo teliri ikind judong dini mi Juyahudi karacelo ku Yesu?\nJudong dini mi Juyahudi gibino ku paru makani marac iwi cik mi Sabatu?\nYesu utio ku rieko nenedi pi nitwinyo paru marac ma gibino ko iwi Sabatu?


Yesu unyayu rec ario ku mukati abic ni dhanu dupa | Kwo pa Yesu\nWIC MI 52\nYesu unyayu rec ario ku mukati abic ni dhanu dupa\nMATAYO 14:13-21 MARKO 6:30-44 LUKA 9:10-17 YOHANA 6:1-13\nYESU UNYAYU CAM M’UROMO DHANU MA CO 5 000\nJukwenda 12 giai girweyo lembanyong’a i Galilaya ndri ndri, kawoni gibekoro ni Yesu “pi gin ceke ma gitimo, ku gin ceke ma giponjo.” Ma jiji mbe giol. Re asu dhanu dupa ubebino i bang’gi, jumoko ke ubecidho, uketho gimbe kadok ku saa mi camu cam. Yesu uyero igi kumae: “Wun giwu wubin cen ka ma ngele, wuyom tundu.”—Marko 6:30, 31.\nE julub gimaku yei, copere ceng’ini ku Kapernaum man gicidho kaka m’upondo yo nyangu mi kulo Yordani nikadhu Bethsaida. Dhanu mapol unenogi, jumange ke uwinjo awinja nia gicidho. E dhanune gicokiri giringo i tokgi ku dhu wat ku dhu wat nitundo kaka ma yei mi julub unyiko i ie.\nYesu uwok kud i yei man eneno udul dhanu, e kisa umake i kumgi kum gibedo ve rombe ma jakwac migi mbe. E ecaku “ponjogi ku gin dupa” iwi Ker pa Mungu. (Marko 6:34) Bende ekeyo kum “ju ma can keyo kum unegogi.” (Luka 9:11) Kinde ma saa ucaku nyang’ julubne giyero ire kumae: “Kakeni ng’om ngele, nindo de daru kadhu: dong’ ilal udul dhanu, kara gicidh i pacu, ging’ieu cam igi.”—Matayo 14:15.\nYesu udwoko igi kumae: “Can cidho kamange negogi ngo; wumi igi cam.” (Matayo 14:16) Kadok Yesu ung’eyo lembe m’ebecitimo de, re emulo i Filipo ku penji mae: “Wabing’iewo kwen kani kara joni gicami?” Epenjo Filipo dre pilembe en re ma thugi ni ceng’ini ku Bethsaida. Kadok cam ma jubing’iewo de copo romo dhanu ngo, pilembe fodi jumaco kende ci copo bedo 5 000. Ka julund jukwanu mon kud awiya zoo ke, wend dhanu copo bedo rukeno wang’ ario! Filipo dwoko kumae: “Kwen mi denarii dak ario de ciromo kugi ngo, ma ka ku bang’gi nzu ging’wenyo nyanok nyanok [denarii acel utie cul mi tic ma jutimo bang’ acel].”—Yohana 6:5-7.\nSaa moko nyo pi ninyutho nia etie lembe ma copere ngo nimio cam ma copo romo dhanu maeno ceke, Andrea uyero kumae: “Nyathinyir (jalawobi ma nyanok) acel ni keni, ma lungu kwend nganu abic ni kude, ku rec ario: ento maeni ang’o i kind [udul] ma kumeni?”—Yohana 6:9.\nEni utie dwi mir adek kunoke ang’wen, iwang’ Kadhukuwijo mi oro 32 R.M., man lum utie numu maber iwi got. Yesu ung’olo ni julub nia giyer dhanu upokiri i ungu mi pier abic abic ku dak acel acel. Ing’eye eting’o mukati abic ku rec ario man edwoko foyofoc ni Mungu. E eng’wenyo i mukati man epoko i rec. Yesu umio camne ibang’ julub kara gipoke ni dhanu. Lembe mi zungo utie nia dhanu ca ceke gicamu man giyeng’!\nYor ing’eye Yesu uyero ni julubne kumae: “Wucok kodine (donge) m’udong’, kara gin moko kud urwiny.” (Yohana 6:12) E gicoko dong’ cam m’udong’ upong’o katoko 12!\nPirang’o Yesu uyenyo kaka m’upondo ka jukwenda gicidho i ie?\nYesu ku julubne gicidho kani, man lembang’o m’utimere kinde ma gitundo kuca?\nJulub gikwayu Yesu utim ang’o, re enyutho nenedi nia edieng’ pi dhanu?